sagorsarker/bangla-wikipedia huggingface dataset:
উপহার (চলচ্চিত্র)

উপহার হল ১৯৭১ সালে মুক্তিপ্রাপ্ত একটি হিন্দি চলচ্চিত্র। রাজশ্রী প্রোডাকশনসের পক্ষ থেকে ছবিটি প্রযোজনা করেন তারাচন্দ বরজাত্য। ছবিতে মুখ্য ভূমিকায় অভিনয় করেন জয়া ভাদুড়ি, স্বরূপ দত্ত ও কামিনী কুশল। ছবির সঙ্গীত পরিচালনা করেন লক্ষ্মীকান্ত প্যারেলাল। ছবিটি রবীন্দ্রনাথ ঠাকুরের "সমাপ্তি" শীর্ষক ছোটোগল্প অবলম্বনে নির্মিত। ছবিটি ৪৫তম একাডেমি পুরস্কারে শ্রেষ্ঠ বিদেশি ছবি বিভাগে ভারতীয় ছবি হিসেবে প্রবেশাধিকার পেয়েছিল, তবে মনোনয়ন পায়নি।
অণুপ কলকাতায় আইন পড়ে। তার বিধবা মা পশ্চিমবঙ্গের একটি ছোটো শহরে বাস করেন। অণুপের দিদি সুধা ও তার স্বামী অনিল কলকাতায় বাস করেন। অণুপের বিয়ের বয়স হয়ে গিয়েছে। তাই অণুপের মা তার জন্য প্রতিবেশির এক মেয়েকে পাত্রী স্থির করেছেন। মেয়েটির নাম বিদ্যা। অণুপ বাড়ি ফিরলে অণুপের মা তার বিয়ের কথা তোলেন। কিন্তু অণুপ জানায়, সে নিজে প্রথমে মেয়েটিকে দেখতে চায়। সে বিদ্যাকে দেখতে যায়। সেই সঙ্গে সে মিনু নামে আরেকটি গ্রাম্য মেয়েকে দেখে। সে শারদা ও রামচন্দ্রের মেয়ে। বাড়ি ফিরে অণুপ জানায় যে, সে বিদ্যাকে বিয়ে করতে চায় না, বরং মিনুকে বিয়ে করতে চায়। অণুপের মায়ের এই বিয়েতে ইচ্ছা না থাকলেও তিনি রাজি হন। বিয়ে হয়। তারপর তারা বুঝতে পারেন যে গৃহকর্মে মিনু আদৌ অভ্যস্ত নয়। সে শিক্ষিতা নয়। এমনকি অণুপের সঙ্গে তার সম্পর্কটি বোঝার মতো বুদ্ধিও তার হয়নি। তার ভাল লাগে আম ও অন্যান্য ফল চুরি করতে এবং তার থেকে বয়সে অনেক ছোটো এমন ছেলেমেয়েদের সঙ্গে খেলা করে বেড়াতে। অণুপের মা বিব্রত হন। তিনি নববধূকে ঘরে আবদ্ধ করে রাখতে চান। অণুপ কলকাতায় ফেরার সময় মিনুকে নিয়ে যেতে চায়। কিন্তু মিনু রাজি হয় না।
অণুপের মা মিনুর ছেলেমানুষিতে বিরক্ত হয়ে তাকে নিজের কাছে রাখতে অস্বীকার করেন। অণুপ মিনুকে তার মা শারদার কাছে রেখে যায়। অণুপ চলে যাওয়ার পর মিনুর মনে হয় যে, অণুপের জন্য তার মন কেমন করছে। খেলাধুলা করার তার আর মন থাকে না। সে বুঝতে পারে, সে অণুপকে ভালবেসে ফেলেছে। সে তার মাকে বলে, সে অণুপের বাড়িতে ফিরে গিয়ে নিজের শাশুড়ির সঙ্গে থাকতে চায়। মিনু সম্পূর্ণ অন্য মানুষ হয়ে ফিরে আসে। অণুপের মা তাকে সাদরে বরণ করে নেন। মিনু ঘরের কাজকর্ম শিখে নেয়। কিন্তু অণুপ ছুটিতেও বাড়ি ফেরে না। মিনু বুঝতে পারে, সে অণুপের সঙ্গে কলকাতায় যেতে রাজি না হওয়ায় অণুপ মনঃক্ষুণ্ণ হয়েছে। সে বলেছিল, মিনু তাকে আসতে লিখলে তবেই সে আসবে। তাই সে অণুপকে বাড়ি ফিরতে বলে চিঠি লেখে। কিন্তু সে অণুপের ঠিকানা জানত না। তাই অণুপ চিঠি পায় না। অণুপের মা বুঝতে পারে, অণুপের জন্য মিনুর মন কেমন করছে। তাই তিনি মিনুকে নিয়ে অণুপের দিদির বাড়িতে আসেন। সেখানেই অণুপ ও মিনুর মিলন হয়।
অলিম্পিকে পোল্যান্ড

পোল্যান্ড প্রথম অলিম্পিক গেমসে অংশগ্রহণ করে ১৯২৪ সালে এবং তারপর থেেক সকল গ্রীষ্মকালীন অলিম্পিক গেমসে অংশগ্রহণ করে আসছে। শুধু ১৯৮০ গেমস তারা যুক্তরাষ্ট্রের নেতৃত্বে বয়কট করেছিল। গ্রীষ্মকালীন গেমস ছাড়াও পোল্যান্ড প্রত্যেকটি শীতকালীন গেমসে অংশগ্রহণ করেছে।
পোল্যান্ডের ক্রীড়াবিদগন সর্বমোট ২৯১টি পদক জিতেছে। সবচেয়ে বেশি পদক বিজয়ী ক্রীড়া হল দৌড়বাজী। হাঙ্গেরি ও রোমানিয়ার পরে পোল্যান্ড তৃতীয় সফল দেশ যারা কখনও স্বাগতিক হতে পারেনি।
পোল্যান্ডের জাতীয় অলিম্পিক কমিটি ১৯১৮ সালে গঠিত হয় এব ১৯১৯ সালে আইওসির স্বীকৃতি পায়।
পঞ্চরাত্র

পঞ্চরাত্র হল সংস্কৃত ভাষায় রচিত বৈষ্ণব আগম শাস্ত্র। 'পঞ্চরাত্র' কথাটির আক্ষরিক অর্থ 'পাঁচ রাত্রি। ("পঞ্চ": পাঁচ, "রাত্র": রাত্রি)। এই নামটির একাধিক ব্যাখ্যা প্রচলিত আছে। "শতপথ ব্রাহ্মণ" (১২.৬) গ্রন্থেও এই শব্দটি পাওয়া যায়। সেখানে বলা হয়েছে, নারায়ণ পাঁচ রাত্রি ব্যাপী একটি যজ্ঞ করে তুরীয় ও পরিব্যাপ্ত সত্ত্বা অর্জন করেন। পঞ্চরাত্র আগমগুলি রামানুজের শ্রীবৈষ্ণব সম্প্রদায়ের সর্বাপেক্ষা গুরুত্বপূর্ণ ধর্মগ্রন্থগুলির অন্যতম। পঞ্চরাত্র আগমে ২০০টিরও বেশি ধর্মগ্রন্থ অন্তর্ভুক্ত। এগুলি বিভিন্ন সময়ে রচিত হয়েছিল বলে অনুমান করা হয়। খ্রিস্টপূর্ব ৩য় শতাব্দী থেকে ৬০০-৮৫০ খ্রিষ্টাব্দের মধ্যবর্তী সময়ে এগুলি রচিত হয়।
আধুনিক কালে বিভিন্ন সম্প্রদায়ে বিভক্ত বিষ্ণু-উপাসকগণ পঞ্চরাত্র পূজাপদ্ধতি অনুসরণ করেন। সাত্ত্বত সংহিতা বা সাত্ত্বত তন্ত্র ও জয়াখ্য সংহিতায় নাদ ও নাদব্রহ্মের ধারণাটি পাওয়া যায়। এই দুটি গ্রন্থকে পঞ্চরাত্র গ্রন্থগুলির মধ্যে অনুশাসনমূলক গ্রন্থ মনে করা হয়।
মধ্ব সম্প্রদায়ের প্রতিষ্ঠাতা আনন্দ তীর্থ তার "মুণ্ডক উপনিষদ্‌" ভাষ্যে লিখেছেন:
"দ্বাপরযুগে বিষ্ণু শুধুমাত্র পঞ্চরাত্র শাস্ত্রের বিধানে পূজিত হতেন। কলিযুগে ভগবান হরির পূজা একমাত্র নামের দ্বারা হয়।"
গৌড়ীয় বৈষ্ণবধর্মের ছয়টি দার্শনিক সনদ বা ষট্‌সন্দর্ভের অন্যতম "পরমাত্মা সন্দর্ভ" গ্রন্থে [[জীব গোস্বামী বলেছেন, "রাজসিক ও তামসিক গুণান্বিত অশুদ্ধ ধর্মগ্রন্থগুলি শুধু বিপদ ডেকে আনছে এবং মূল [[বেদ]] অনুসরণ করা কঠিন দেখে এই দুইয়ের বিষয়ে অসন্তুষ্ট হয়ে সর্বজ্ঞ শাস্ত্রকাররা পঞ্চরাত্রের শ্রেষ্ঠত্ব সম্পর্কে দৃঢ় নিশ্চয় হন। এগুলিতে পবিত্র সর্বোচ্চ সত্য [[নারায়ণ]] ও তাঁর পূজার বর্ণনা রয়েছে। এই পূজা অত্যন্ত সহজ।" একই সন্দর্ভে জীব গোস্বামী বলেছেন যে, [[স্বয়ং ভগবান]] কৃষ্ণ "নারদ পঞ্চরাত্র" বর্ণনা করেছেন। এই কারণে গৌড়ীয় পণ্ডিতরা এটিকে 'প্রমাণ' (সমালোচনামূলক প্রমাণ) হিসেবে ধরে নেন।
[[বিষয়শ্রেণী:বৈষ্ণবধর্ম]]
[[বিষয়শ্রেণী:বৈষ্ণব সম্প্রদায়]]
আবওয়া অভিযান

আবওয়া অভিযান বা গাজওয়ায়ে আবওয়া ২ হিজরির সফর মাসে (আগস্ট ৬২৩ খ্রিষ্টাব্দ) সংঘটিত হয়। ৭০জন সদস্য নিয়ে গঠিত বাহিনীকে মুহাম্মাদ এই অভিযানে নেতৃত্ব দিয়েছেন। কুরাইশ কাফেলার পথরোধ করার জন্য তিনি এই অভিযানের নেতৃত্ব দেন। এক পর্যায়ে তিনি তাদের নিয়ে ওয়াদ্দান পৌছান। তবে বাহিনীটি কুরাইশদের মুখোমুখি হতে পারেনি। এই অভিযানকালে বনু দামরার সাথে মুহাম্মাদ এর মৈত্রী চুক্তি হয়েছিল। এটি প্রথম কোনো অভিযান যাতে মুহাম্মাদ সশরীরে নেতৃত্ব দিয়েছেন। বাহিনীটি মোট ১৫দিন মদিনার বাইরে ছিল। বাহিনীর পতাকা ছিল সাদা এবং হামজা ইবনে আবদুল মুত্তালিব ছিলেন বাহিনীর পতাকাবাহক।
হিজরতের পর অবতীর্ণ কুরআনের আয়াতে মুসলিমদেরকে অস্ত্রধারণের অনুমতি দেয়া হয়। এসময় মুহাম্মাদ কুরাইশদের বিরুদ্ধে সামরিক অভিযান প্রেরণ করেন। আবওয়া অভিযান তদ্রূপ একটি অভিযান ছিল।
অভিযানকালে বনু দামরা গোত্রের নেতা আমর ইবনে মুখশি যমরির সাথে মুহাম্মদ মিত্রতামূলক চুক্তি সম্পাদন করেন। এতে নিম্নোক্ত বক্তব্য ছিল:
"এটা হচ্ছে বনু দামরার জন্য আল্লাহর রাসুল মুহাম্মাদ এর দলিল। এই গোত্রের লোকেরা তাদের জীবন ও সম্পদের নিরাপত্তা লাভ করবে। যতক্ষণ না তারা আল্লাহর দ্বীনের বিরুদ্ধে যুদ্ধে লিপ্ত না হয় ততক্ষণ তারা আক্রান্ত হলে আক্রমণকারীদের বিরুদ্ধে তাদের সাহায্য করা হবে। পক্ষান্তরে, যখনই রাসুলুল্লাহ তার সাহায্যের প্রয়োজনে তাদেরকে আহ্বান জানাবেন তখনই তার সাহায্যার্থে তাদেরকে এগিয়ে আসতে হবে।"এই চুক্তির অর্থ উভয় পক্ষকে একে অপরকে আক্রমণ করা, একে অপরের শত্রু সম্মেলনে যোগদান করা বা একে অপরের শত্রুদের সমর্থন করা থেকে নিষেধ করা হয়েছিল।
বাংলাদেশে সন্ত্রাসবাদ

বাংলাদেশে অভ্যন্তরীণ সংঘর্ষ কিছুসংখ্যক ইসলামপন্থী এবং সাম্যবাদী চরমপন্থী সংঘাতে সৃষ্ট একটি চলমান ক্ষুদ্রায়তন গেরিলা প্রচারণা।
অভিমান (চলচ্চিত্র)

অভিমান ২০১৬ সালের একটি ভারতীয় বাংলা চলচ্চিত্র যা পরিচালনা করছেন রাজ চক্রবর্তী এবং এতে অভিনয় করেছেন জিৎ, সায়ন্তিকা বন্দ্যোপাধ্যায়, শুভশ্রী গাঙ্গুলী। এটি তেলুগু ছবির পুনর্নির্মাণ।
অ্যাভেঞ্জার্স: এজ অব আলট্রন

অ্যাভেঞ্জার্স: এজ অব আলট্রন চলচ্চিত্রটি মার্ভেল কমিকস সুপার হিরো টিমের উপর ভিত্তি করে ২০১৫ সালে নির্মিত হয়। চলচ্চিত্রটির চিত্রনাট্য রচনা ও পরিচালনা করেছেন জশ হেডন। ছবিটি ২০১১ সালের দ্য অ্যাভেঞ্জার্স ছবির সিক্যুয়াল এবং মার্ভেল সিনেম্যাটিক ইউনিভার্সের একাদশতম চলচ্চিত্র। অ্যাভেঞ্জার্স চলচ্চিত্রের ব্যাপক সফলতার পর ২০১২ সালের মে মাসে এর দ্বিতীয় সিক্যুয়াল নির্মাণ করার কথা ঘোষণা করা হয়। চলচ্চিত্রটিতে মানব জাতির অস্তিত্ব রক্ষার জন্য অ্যাভেঞ্জারদের সাথে কৃত্তিম বুদ্ধিমত্তা সম্পন্ন রোবট আলট্রনের যুদ্ধ বাধে। ছবিটি মূলত ইংল্যান্ডের সুরিতে অবস্থিত শেপার্টন স্টুডিওসে দৃশ্যায়ন করা হয়। এছাড়াও অল্প কিছু দৃশ্য ইতালি, দক্ষিণ কোরিয়া, বাংলাদেশ এর চিটাগাং সিপার্ড, নিউ ইয়র্ক এবং ইংল্যান্ডের বিভিন্ন জায়গায় ধারণ করা হয়েছে।
রবার্ট ডাউনি জুনিয়র,
ক্রিস হেমসওর্থ,
মার্ক রাফেলো,
ক্রিস ইভানস,
স্কারলেট জোহানসন,
ক্লাউডিয়া কিম,
জেরেমি রেনার সহ আরও অনেকে।
দ্য লাস্ট রাজা অব ওয়েস্ট পাকিস্তান

দ্য লাস্ট রাজা অব ওয়েস্ট পাকিস্তান () হলো পূর্ব পাকিস্তানের (বর্তমান বাংলাদেশ) চাকমা রাজা ত্রিদিব রায়ের জীবনীমূলক একটি গ্রন্থ। এই বইয়ের লেখক প্রিয়জিৎ দেবসরকার। তিনি লন্ডনে বসবাসরত একজন ভারতীয় রাজনৈতিক বিশ্লেষক। বইটি প্রধানত রাজা ত্রিদিব রায়ের সরকার ও তাঁর শাসনের দিকে আলোকপাত করে। রাজা ত্রিদিব রায় ছিলেন বর্তমান বাংলাদেশের পার্বত্য চট্টগ্রামের চাকমা জনগোষ্ঠীর ৫০তম রাজা। বইটি ১৯৫৩ সালে ত্রিদিব রায়ের রাজা হিসেবে রাজ্যাভিষেক থেকে ১৯৭১ সালে বাংলাদেশের স্বাধীনতা পর্যন্ত তাঁর সম্পূর্ণ জীবন-ইতিহাসের বিবরণ দেয়।
বইটিতে লিপিবদ্ধ আছে যে ১৯৭১ সালে বাংলাদেশের স্বাধীনতা যুদ্ধ শুরু হলে ত্রিদিব রায় কীভাবে পাকিস্তানের পক্ষাবলম্বন করেন। তাঁর আশঙ্কা ছিল যে স্বাধীন বাংলাদেশে চাকমা রাজ্যের স্বায়ত্তশাসন থাকবে না এবং বাঙালিদের কারণে চাকমারা স্থানচ্যুত হবে তাই তিনি পশ্চিম পাকিস্তানের সাথে হাত মিলিয়ে স্বায়ত্তশাসন বজায় রাখতে চেয়েছিলেন। পরবর্তীকালে যুদ্ধ শেষ হলে তিনি পাকিস্তান চলে যান। রাজা ত্রিদিব রায়ের তৎকালীন পশ্চিম পাকিস্তান সরকারের প্রতি বিশ্বস্ততার বিশদ বিবরণের কারণেই বইটির নামকরণ "দ্য লাস্ট রাজা অফ ওয়েস্ট পাকিস্তান" করা হয়েছে। বইটি উল্লেখ করে যে পাকিস্তানে ত্রিদিব রায় একজন লেখক, কূটনৈতিক, বৌদ্ধ ধর্মীয় নেতা ও রাজনীতিবিদ হিসেবে পরিচিত হন এবং ১৯৮১ থেকে ১৯৯৪ সাল পর্যন্ত তিনি আর্জেন্টিনায় পাকিস্তানের রাষ্ট্রদূত হিসেবে দায়িত্বপালনও করেন। বই অনুযায়ী মুক্তিযুদ্ধে আনুগত্যের কারণে পাকিস্তান সরকার ত্রিদিব রায়কে আজীবনের জন্য ফেডারেল মন্ত্রী ঘোষণা করে।
বইটি মূলত মাধ্যমিক উৎসসমূহের তথ্য দিয়ে গবেষণা করা হয়। ফলস্বরূপ এটির তথ্যসূত্রসমূহই প্রায় ৩৫ পৃষ্ঠা জুড়ে উপস্থিত রয়েছে।
১৯৭১: ভেতরে বাইরে

১৯৭১: ভেতরে বাইরে হল বাংলাদেশের স্বাধীনতা যুদ্ধের উপ-সর্বাধিনায়ক এ কে খন্দকার রচিত একটি মুক্তিযুদ্ধ ভিত্তিক গ্রন্থ। বইটিতে লেখক স্বাধীনতা যুদ্ধে উপপ্রধানের দায়িত্ব পালনকালে প্রত্যক্ষকৃত মুক্তিযুদ্ধের কিছু স্মৃতি তুলে ধরেছেন। বইটি প্রথম প্রকাশিত হয় ২০১৪ সালের আগস্ট মাসে। প্রকাশিত হওয়ার পর বইটিকে অনেকেই স্বাধীনতা যুদ্ধের একটি বিকৃত ইতিহাস হিসাবে উল্লেখ করেছেন।
এ কে খন্দকার মুক্তিযুদ্ধ চলাকালে বাংলাদেশ বাহিনীর ডেপুটি চীফ অব স্টাফ ছিলেন। ফলে তিনি যুদ্ধের নীতি নির্ধারণে অংশগ্রহণ করেছেন, সফলতা ও ব্যর্থতাগুলো খুব কাছ থেকে দেখেছেন এবং অনুভব করেছেন। বইটিতে তিনি তাঁর দেখা মুক্তিযুদ্ধের কিছু সফলতা, ব্যর্থতা ও সীমাবদ্ধতার মূল্যায়ন চিত্র ১৫টি অধ্যায়ে তুলে ধরেছেন।
২০১৪ সালে প্রকাশের পরপরই বইটির কিছু তথ্যের কারণে ইতিহাস বিকৃতির অভিযোগ এনে কেউ কেউ তাঁর সমালোচনা করেন। উক্ত গ্রন্থে তিনি লেখেন, শেখ মুজিব ৭ই মার্চ থেকে শুরু করে গ্রেপ্তারের আগ পর্যন্ত স্বাধীনতার কোনো ঘোষণা দিয়ে যান নি, কোনো লিখিত চিরকুট বা রেকর্ডকৃত কণ্ঠবার্তাও রেখে যান নি এবং পূর্বনির্ধারিত কোনো দিকনির্দেশনাও দিয়ে যান নি।
কিন্তু প্রকাশের পরপর সমসাময়িক আওয়ামী লীগ নেতৃবৃন্দর মাঝে এবং সংসদ অধিবেশনে এ নিয়ে ব্যাপক সমালোচনা হয় এবং লেখক ও বইটির বিরুদ্ধে রাজনৈতিক তথ্য বিকৃতির অভিযোগে মামলা করা হয়, এবং লেখক বইটির উক্ত অংশ ও তদসংশ্লিষ্ট আরও কিছু অংশ প্রত্যাহার করেন ও ২০১৯ সালের ১১ই আগস্ট এর জন্য আনুষ্ঠানিকভাবে শেখ মুজিবের ব্যাপারে ভুল তথ্য দেওয়ার জন্য জাতির নিকট ক্ষমা প্রার্থনা ঘোষণা করেন।
প্রবাহী

প্রবাহী পদার্থ হচ্ছে এমন একটি বস্তু যা ব্যাবর্তন পীড়ন রোধ করতে পারে না, যার ফলে এর প্রভাবে অবিরাম বিকৃত হতে থাকে। ব্যাবর্তন পীড়নের মান খুব কম হলেও অনুরূপ বিকৃতি ঘটবে। এই ব্যাবর্তন পীড়ন প্রবাহীর সচল অবস্থায় বিদ্যমান থাকতে পারে। তবে প্রবাহীতে ব্যাবর্তন পীড়ন থাকতে হলে এতে সান্দ্রতা থাকতে হবে। বাস্তব ক্ষেত্রে সব প্রবাহীরই কিছু না কিছু সান্দ্রতা আছে। যদি প্রবাহীতে সান্দ্রতা না থাকে তবে সেই প্রবাহীকে আদর্শ প্রবাহী বলে। আদর্শ প্রবাহীতে স্থির বা সচল কোন অবস্থাতেই ব্যাবর্তন পীড়ন থাকতে পারেনা।
গ্যাস এবং তরল এই দুই ভাগে প্রবাহীকে ভাগ করা যায়। গ্যাস এবং তরলের মধ্য প্রধান পার্থক্য হচ্ছে এই যে, বাস্তব ক্ষেত্রে তরল পদার্থ অসংনম্য, কিন্তু সব গ্যাসই সংনম্য এবং তরল পদার্থ একটি নির্দিষ্ট আয়তন দখল করে এবং এর উন্মুক্ত পৃষ্ঠদেশ থাকে, কিন্ত নির্দিষ্ট ভরের কিছু গ্যাস যদি কোন পাত্রে রাখা যায়, তাহলে এটি প্রসারিত হয়ে পাত্রের সমস্ত অংশই দখল করে।
প্রবাহী নিম্নলিখিত গুণাবলী প্রদর্শন করে:
বুওয়াত অভিযান

বুওয়াত অভিযান বা গাজওয়ায়ে বুওয়াত ২ হিজরির রবিউল আওয়াল মাসে (সেপ্টেম্বর বা অক্টোবর ৬২৩ খ্রিষ্টাব্দ) সংঘটিত হয়। এসময় মুহাম্মাদ ২০০ সদস্যের একটি বাহিনী নিয়ে একটি কুরাইশ কাফেলার পথরোধের জন্য অভিযানের নেতৃত্ব দেন। মুসলিমরা বুওয়াত নামক স্থান পর্যন্ত পৌছায় তবে উভয় পক্ষ পরস্পর মুখোমুখি হতে পারেনি। অভিযানকালে সাদ ইবনে মুয়াজকে মদিনার আমির নিযুক্ত করা হয়। সাদ ইবনে আবি ওয়াক্কাস বাহিনীর সাদা পতাকা বহন করেছিলেন।
আবওয়া অভিযানের এক মাস পরে বুওয়াত অভিযান সংঘটিত হয়। এসময় উমাইয়া ইবনে খালাফের নেতৃত্বে একটি কাফেলা মদিনার নিকট দিয়ে অতিক্রম করছিল। এই কাফেলার সদস্য ছিল ১০০ জন।
সাফওয়ান অভিযান

সাফওয়ান অভিযান বা গাজওয়ায়ে সাফওয়ান (প্রথম বদর অভিযান নামেও পরিচিত) ২ হিজরির রবিউল আওয়াল মাসে (সেপ্টেম্বর ৬২৩ খ্রিষ্টাব্দ) সংঘটিত হয়।
কুর্জ‌ ইবনে জাবির আল-ফিহরির নেতৃত্বে একটি দল মদিনার চারণভূমিতে আক্রমণ চালিয়ে মুসলিমদের গবাদিপশু লুট করে নেয়। এ কারণে মুহাম্মদ সত্তরজনের একটি বাহিনী নিয়ে তাদের ধাওয়া করে বদরের নিকট সাফওয়ান উপত্যকায় পৌছান। কিন্তু কুর্জে‌র দল পালিয়ে যেতে সক্ষম হয়। এরপর মুসলিমরা মদিনায় ফিরে আসে। আলি ইবনে আবি তালিব অভিযানের সাদা পতাকা বহন করেছিলেন। অভিযানকালে যায়েদ ইবনে হারেসাকে মদিনার আমির নিযুক্ত করা হয়।
গোকুল মেধ

গোকুল মেধ বগুড়া সদর থানার অন্তর্গত গোকুল গ্রামে খননকৃত একটি প্রত্নস্থল। স্থানীয়ভাবে এটি "বেহুলার বাসর ঘর" নামেই অধিক পরিচিত। তবে আসলে এটি বেহুলার বাসর ঘর নয়, একটি প্রাচীন বৌদ্ধ মঠ। অনেকে একে "লক্ষ্মীন্দরের মেধও" বলে থাকে। এটি বাংলাদেশ প্রত্নতত্ত্ব অধিদপ্তরের অন্তর্ভুক্ত অন্যতম প্রত্নতাত্ত্বিক স্থান।
মহাস্থানগড় বাস স্ট্যান্ড থেকে প্রায় ২ কি.মি দক্ষিণ পশ্চিমে গোকুল নামক গ্রাম এবং গোকুল, রামশহর ও পলাশবাড়ি গ্রাম তিনটির সংযোগ স্থলে এটি অবস্থিত।
বাংলাদেশ প্রত্নতত্ত্ব অধিদপ্তররের মতে, আনুমানিক খৃস্টাব্দ ৭ম শতাব্দী থেকে ১২শ শতাব্দীর মধ্যে এটা নির্মিত হয়। বলা হয়ে থাকে এখানে বেহুলার বাসর হয়েছিল। যা সেন যুগের অনেক পূর্বেকার ঘটনা। তবে বর্তমান গবেষকদের মতে, এ কীর্তিস্তম্ভ ৮০৯ থেকে ৮৪৭ খৃস্টাব্দে দেবপাল নির্মিত একটি বৌদ্ধমঠ। 
এখানে বহু গর্তযুক্ত একটি ছোট প্রস্তর খণ্ডের সঙ্গে ষাঁড়ের প্রতিকৃতির একটি স্বর্ণ পত্র পাওয়া গিয়েছিল। এ থেকে ধারণা করা হয়, এটি একটি বর্গাকৃতির শিব মন্দির ছিলো। বিখ্যাত পর্যটক ইবনে বতুতা ও হিউয়েন সাং তাদের ভ্রমণ কাহিনীতে এটাকে বৌদ্ধ মঠ রূপে উল্লেখ করেছিলেন বলে জানা যায়। আবার কোনো কোনো ঐতিহাসিক গ্রন্থে এই মেধকে একটি পর্যবেক্ষণ কেন্দ্র রূপে উল্লেখ করা হয়েছে, এটি নির্মাণ করা হয়েছিল পুণ্ড্রবর্ধনের রাজধানীকে বাইরের শত্রু থেকে রক্ষা করার জন্য।
ইষ্টক নির্মিত এ স্তূপটি পূর্ব পশ্চিমে অপেক্ষাকৃত দীর্ঘ। এখানে ত্রিকোণ বিশিষ্ট ১৭২ টি কক্ষ আছে। এ কক্ষগুলো দেখতে অনেক অস্বাভাবিক এবং এর এলোমেলো নির্মাণশৈলী এর বোধগম্যতাকে আরো দুর্বোধ্য করে তোলে। এই স্তূপটি বাসর ঘর নয়। এই স্তূপটির পশ্চিম অংশে আছে বাসর ঘরের প্রবাদ স্মৃতিচিহ্ন। পূর্ব অংশে রয়েছে ২৪ কোণ বিশিষ্ট চৌবাচ্চাসদৃশ একটি স্নানাগার। উক্ত স্নানাগারের মধ্যে ছিল ৮ ফুট গভীর একটি কূপ। কূপটিতে বেহুলা লক্ষ্মীন্দর মধুনিশি যাপনের পর কূপের জলে স্নান করে তাতে শুদ্ধতা লাভ করতে সক্ষম হতেন।
চামিন্দা বান্দারা

কোনারা মুদিয়ানসেলাগে চামিন্দা বান্দারা (জন্ম: ২২ মে, ১৯৮৭) কেগালা এলাকায় জন্মগ্রহণকারী শ্রীলঙ্কার প্রথিতযশা ক্রিকেটার। শ্রীলঙ্কা ক্রিকেট দলের অন্যতম সদস্য চামিন্দা বান্দারা। দলে তিনি মূলতঃ বামহাতি মিডিয়াম ফাস্ট বোলাররূপে খেলে থাকেন।
জুন, ২০১৬ সালে ইংল্যান্ড সফরে শ্রীলঙ্কা দলের অন্যতম সদস্য মনোনীত হন। দুষ্মন্ত চামিরা'র আঘাতপ্রাপ্তির ফলে তৃতীয় টেস্টের জন্য তাকে অন্তর্ভুক্ত করা হয়। ২ জুলাই, ২০১৬ তারিখে স্বাগতিক ইংল্যান্ডের বিপক্ষে তার একদিনের আন্তর্জাতিকে অভিষেক ঘটে।
সিয়ার-ই নবী

সিয়ার-ই নবী মুহাম্মাদ এর জীবনীভিত্তিক তুর্কি মহাকাব্য। ১৩৮৮ সালের দিকে এটি লেখার কাজ সম্পন্ন হয়। কায়রোর মামলুক শাসক সুলতান বেরকুকের নির্দেশে এরজুরুমের মৌলভি তরিকার দরবেশ মুস্তাফা বিন ইউসুফ এটি রচনা করেছেন। ১৩শ শতাব্দীতে আল-বাকরির আরবিতে লিখিত সিরাতের ভিত্তিতে এটি প্রণীত হয় যার এর মূল উৎস আল-ওয়াকিদি (৭৪৮-৮২২) রচিত মুহাম্মাদ এর জীবনী।
উসমানীয় সুলতান তৃতীয় মুরাদ (শাসনকাল: ১৫৭৪-১৫৯৫) এই গ্রন্থের একটি বিলাসবহুল ও চিত্রায়িত সংস্করণ তৈরীর নির্দেশ দেন। একে মুসলিম চিত্রশিল্পের ক্ষেত্রে "দীর্ঘতম একক চক্র" এবং মুহাম্মাদ এর জীবনের উপর "সবচেয়ে সম্পূর্ণ চিত্রায়িত কর্ম" হিসেবে বিবেচনা করা হয়। বিখ্যাত মানচিত্রবিদ লুতফি আবদুল্লাহ রাজপ্রাসাদের স্টুডিওর দায়িত্বে ছিলেন। তিনি মুরাদের উত্তরসূরি তৃতীয় মুহাম্মদের শাসনামলে ১৫৯৫ সালের ১৬ জানুয়ারি এই কাজ সম্পন্ন করেন। এই সংস্করণটি ছয়টি খণ্ডে বিভক্ত এবং এতে ৮১৪টি অণুচিত্র রয়েছে। এসব চিত্রে তৎকালীন প্রথামাফিক মুহাম্মাদ কে চেহারা ঢাকা অবস্থায় দেখানো হয়েছে। এছাড়াও তাকে অগ্নিশিখা বেষ্টিত অবস্থায়ও দেখানো হয়েছে।
প্রথম, দ্বিতীয় ও ষষ্ঠ খণ্ড তোপকাপি জাদুঘরে, তৃতীয় খন্ডটি নিউ ইয়র্ক পাবলিক লাইব্রেরি, চতুর্থ খন্ডটি ডাবলিনের চেস্টার বেটি লাইব্রেরিতে রক্ষিত রয়েছে। পঞ্চম খন্ডটির পাওয়া যায়নি। প্রায় দুই ডজন অণুচিত্র ব্যক্তিগত সংগ্রাহকদের নিকট রয়েছে। চারটি ১৯৮৪ সালের মার্চে হোটেল ড্রট অকশন হাউসে বিক্রি হয়।
১৭শ শতাব্দীতে রাজদরবারের শিল্পীদের প্রস্তুতকৃত চতুর্থ খণ্ডের একটি কপি ইস্তানবুলের সুলতানআহমেদে অবস্থিত মিউজিয়াম অব টার্কিশ এন্ড ইসলামিক আর্টে সংরক্ষিত রয়েছে। এটি ইস্তানবুলের আকসারাইয়ের একটি মসজিদের গ্রন্থাগারে সুলতানের মা ১৮৬২-৬৩ সালে দান করেছিলেন।
যোগচূড়ামণ্যুপনিষদ্‌

যোগচূড়ামণি উপনিষদ্‌ ( ) বা যোগচূড়ামণ্যুপপনিষদ্‌ (সংস্কৃত:योगचूडामण्युपनिषत्) হল হিন্দুধর্মের একটি অপ্রধান উপনিষদ্‌। এটি সংস্কৃত ভাষায় রচিত। "সামবেদ" গ্রন্থের সঙ্গে যুক্ত এই উপনিষদ্‌টি কুড়িটি যোগ উপনিষদের অন্তর্গত।
এই গ্রন্থটি কুণ্ডলিনী যোগ সংক্রান্ত আলোচনার জন্য বিশেষভাবে উল্লেখযোগ্য।
"যোগচূড়ামণ্যুপনিষদ্‌" কুণ্ডলিনী তত্ত্ব ও তন্ত্র অধ্যয়নের একটি সূত্র। রিচার্ড রোজেনের মতে, এই উপনিষদ্‌টি খ্রিস্টীয় ১৪শ থেকে ১৫শ শতাব্দীর মধ্যে কোনও এক সময়ে রচিত। স্বামী সত্যধর্ম সরস্বতী বলেছেন যে, এই উপনিষদ্‌টি যোগীদের উচ্চস্তরের সাধনা সংক্রান্ত একটি উৎকৃষ্ট সন্দর্ভ। এই গ্রন্থের কুণ্ডলিনী আলোচনা পরবর্তীকালে এই বিষয়ে লেখা বইগুলির পূর্বসূরি।
এই গ্রন্থটিকে "যোগচূড়ামণি উপনিষদ্‌" ও "যোগচূড়ামণ্যুপনিষদ্‌" উভয় নামেই অভিহিত করা হয়। "মুক্তিকোপনিষদ্‌" নামক একটি আধুনিক কালের সংকলন গ্রন্থে রাম ও হনুমানের কথোপকথনের আকারে ১০৮টি উপনিষদের যে তালিকা দেওয়া হয়েছে, তাতে এই গ্রন্থটির ক্রম ৪৬তম। উল্লেখ্য, "মুক্তিকোপনিষদ্‌" ১৮৮৩ সালে তেলুগু ভাষায় প্রকাশিত হয় এবং এই গ্রন্থে কিছু ভুল রয়েছে। "সামবেদ" গ্রন্থের সঙ্গে যুক্ত যে দশটি উপনিষদ রাজযোগ গোত্রের অন্তর্গত, তার মধ্যে একটি হল "যোগচূড়ামণ্যুপনিষদ্‌"।
"যোগচূড়ামণ্যুপনিষদ্‌" মূলত কাব্যিক শ্লোকে রচিত। এটি একটি অধ্যায়ে ১২১টি শ্লোকে বিন্যস্ত। প্রাথমিক শ্লোকগুলিতে এই উপনিষদের উদ্দেশ্য বর্ণিত হয়েছে। উদ্দেশ্যটি হল ‘কৈবল্য’ (মুক্তিদায়ী একাকিত্ব) প্রাপ্তি। প্রথম ৭০টি শ্লোকে কুণ্ডলিনী যোগের তত্ত্ব ব্যাখ্যাত হয়েছে। এর মধ্যেই আলোচিত হয়েছে চক্র (শক্তিকেন্দ্র), নাড়ি (রক্ত সংবহন নালিকা), প্রাণবায়ু (জীবনীশক্তিরূপ বায়ু), মুদ্রা ও শক্তি (মহাশক্তি)। গ্রন্থের অবশিষ্টাংশে প্রণব ধ্যানের পদ্ধতি আলোচনা করে বলা হয়েছে হঠযোগ, কুণ্ডলিনী যোগ ও আত্মচৈতন্যের প্রতিফলনের সমন্বয়ে কৈবল্য লাভ করা সম্ভব। শেষের শ্লোকগুলিতে বলা হয়েছে যে, সিংহ বা হস্তীকে যেমন ধীর পদক্ষেপে পোষা যায়, তেমনই শরীরের বিভিন্ন ব্যাধিকেও আসন ও প্রাণায়মের মাধ্যমে নিয়ন্ত্রণ করা যায়। মুক্তিদায়ী চৈতন্য ও মানসিক শক্তি যোগের উচ্চস্তরের পদ্ধতিগুলির মাধ্যমে পাওয়া যায়।
এই উপনিষদে বলা হয়েছে যে, নাভির নিচে ও জননস্থানের উপরে অবস্থিত একটি “ডিম্বাকার বা জটে”র আকৃতিবিশিষ্ট স্নায়ুকেন্দ্র থেকে ৭২,০০০ স্নায়ু উৎসারিত হয়েছে। এগুলির মধ্যে ৭২টি স্নায়ুরই মাত্র নামকরণ করা হয়েছে। এই গ্রন্থের আরেকটি উল্লেখযোগ্য বৈশিষ্ট্য হল এই যে, ৫৫ থেকে ৬৪ সংখ্যক শ্লোকে যৌন রস নিয়ে আলোচনা করা হয়েছে। এই দুটিকে বলা হয়েছে ‘বিন্দু’। এই গ্রন্থ অনুসারে, বিন্দু দুই প্রকার: ‘শুক্ল’ (পাণ্ডুবর্ণ, পুরুষ) ও ‘রজঃ’ (রক্তবর্ণ, স্ত্রী)। এই গ্রন্থ অনুসারে, দুটি বিন্দুরই সৃষ্টিশক্তি রয়েছে। শুক্ল হল ব্রহ্ম (বিশ্বজনীন সত্ত্বা) এবং রজঃ হল শক্তি (মহাশক্তি)। সর্বোচ্চ স্তরের মিলন হল যোনিমুদ্রায় এই দুইয়ের মিলন। পরবর্তী শ্লোকগুলিতে নারী ও পুরুষ এর আলোচনার অংশ। বলা হয়েছে, ‘পরাশক্তি’ হল শুদ্ধ আনন্দের সার, ব্রহ্মা হলেন গতি, বিষ্ণু হলেন ছন্দ, রুদ্র হলেন নিষ্ক্রিয়তা এবং ইন্দ্র হলেন উপভোগ। এই গ্রন্থ মতে, ধ্যেয় প্রণবে এই দেবদেবীগণ অবস্থান করেন।
মৌলভি তরিকা

মৌলভি তরিকা (তুর্কি:Mevlevilik বা Mevleviyye; ফারসি:طریقت مولویه) কোনিয়ার একটি সুফি তরিকা। ১৩শ শতাব্দীর কবি, আইনবিদ ও ধর্মতাত্ত্বিক জালালউদ্দিন রুমির অনুসারীরা তার মৃত্যুর পর এই তরিকা প্রতিষ্ঠা করেন। এই তরিকার অনুসারীদেরকে ঘূর্ণায়মান দরবেশও বলা হয়।
উসমানীয় সাম্রাজ্যে মৌলভি তরিকা সুপ্রতিষ্ঠিত ছিল। তরিকার অনেক সদস্য খিলাফতে গুরুত্বপূর্ণ সরকারি পদে আসীন ছিলেন। কোনিয়া ছিল তরিকার কেন্দ্রস্থল। এখানে জালালউদ্দিন রুমিকে দাফন করা হয়েছিল।
উসমানীয় যুগে মৌলভি তরিকার মধ্য থেকে শেখ গালিব, ইসমাইল আনকারাভি ও আবদুল্লাহ সারির মত বিখ্যাত কবি ও সুরকার জন্ম নিয়েছেন। উসমানীয় শাসনামলে বলকান, সিরিয়া, লেবানন, মিশর ও ফিলিস্তিনে মৌলভি তরিকার বিস্তার ঘটে। কাদেরিয়া সহ কিছু সুফি তরিকার সাথে মৌলভি তরিকার মিল রয়েছে।
প্রথম বিশ্বযুদ্ধের সময় ৪র্থ‌ আর্মির অধীনে মৌলভি রেজিমেন্ট সিরিয়া ও ফিলিস্তিনে দায়িত্বপালন করেছে। ১৯১৪ সালের ডিসেম্বরে কোনিয়ায় ৮০০ দরবেশকে নিয়ে গঠিত একটি ব্যাটেলিয়নকে দামেস্কে প্রেরণ করা হয়। ১৯১৬ সালের আগস্টের শেষের দিকে নিয়মিত রিক্রুটদের নিয়ে গঠিত আরেকটি ব্যাটেলিয়ন যুক্ত করা হয়। এই দুই ব্যাটিলিয়ন মিলে মৌলভি রেজিমেন্ট গঠিত হয়েছিল। ফিলিস্তিন অভিযানের শেষ অংশের পূর্বে এই সেনা ইউনিটকে লড়াইয়ে নিয়োজিত করা হয়নি। ১৯১৮ সালের সেপ্টেম্বরে রেজিমেন্ট ভেঙে দেয়া হয়।
অবৈধ ঘোষণার পূর্বে মোস্তফা কামাল আতাতুর্ক ১৯২৩ সালে মৌলভি তরিকার সদস্যদের সাথে সাক্ষাত করেছিলেন।
১৯২৫ সালে নবগঠিত তুর্কি প্রজাতন্ত্র কর্তৃক মৌলভি তরিকা নিষিদ্ধ ঘোষিত হয়। কোনিয়ার দরবেশদের আবাসস্থলকে মাওলানা জাদুঘর হিসেবে রূপান্তর করা হয়।
পর্যটক আকর্ষণের জন্য ১৯৫৩ সালে স্বল্প পরিসরে তুরস্কে সামা চর্চার সুযোগ দেয়া হয়। তবে সুফি তরিকা হিসেবে এর চর্চা নিষিদ্ধ থাকে।
উশাইরা অভিযান

উশাইরা অভিযান বা গাজওয়ায়ে উশাইরা ২ হিজরির জামাদিউল আওয়াল ও জামাদিউল আখির মাসের (নভেম্বর-ডিসেম্বর ৬২৩ খ্রিষ্টাব্দ) মধ্যবর্তী সময়ে সংঘটিত হয়।
আবু সুফিয়ানের নেতৃত্বে একটি কুরাইশ বাণিজ্য কাফেলা সিরিয়ার দিকে যাচ্ছে - গোয়েন্দা মারফত এই খবর পাওয়ার পর মুহাম্মাদ প্রায় ১৫০ বা ২০০ জনের একটি বাহিনী নিয়ে তাদের পথরোধের উদ্দেশ্যে যাত্রা করেন। অভিযানকালে তিনি আবু সালামা ইবনে আবদুল আসাদ মাখজুমিকে মদিনার দায়িত্ব দিয়ে যান। বাহিনীর সাদা পতাকার বাহক ছিলেন হামজা ইবনে আব্দুল মুত্তালিব। এই বাহিনীতে উট ছিল ৩০টি ফলে সদস্যদেরকে পালাক্রমে উটে আরোহণ করতে হয়েছিল।
মুসলিমরা বনু দিনারের গিরিপথ দিয়ে অগ্রসর হয়ে হাবারের মরুভূমির মধ্য দিয়ে যাত্রা করে ইবনে আজহার উপত্যকায় পৌছে। সেখানে একটি গাছের নিচে মুহাম্মাদ বিশ্রাম নেন। এই স্থানে তার নামাজ পড়ার স্থানে পরবর্তীতে মসজিদ নির্মিত হয়। তিনি এখানকার মুশতারাব নামক ঝর্ণার পানি পান করেছিলেন।
এরপর মুসলিমরা বামে খালায়েক নামক স্থানকে রেখে আবদুল্লাহ গিরিপথ দিয়ে যাত্রা করে। এরপর বামের পথ দিয়ে ইয়ালইয়ালের সমভূমিতে পৌছার পর ইয়ালইয়াল ও দাবুরের সংযোগস্থলে যাত্রাবিরতি করে। এখানকার কূয়া থেকে পানি পান করা হয়। এরপর বাহিনীটি ফারশ মিলালের সমভূমির মধ্য দিয়ে অগ্রসর হয়। এরপর মুসলিমরা ইয়ামামার ছোট পার্বত্য অঞ্চল পেরিয়ে ইয়ানবুর সমভূমির মধ্য দিয়ে উশাইরা পৌছে। তারা সেখানে হামালার পরিকল্পনা করে।
মুসলিমরা যুল উশাইরা পর্যন্ত অগ্রসর হয়। কিন্তু কুরাইশ কাফেলাটি কয়েকদিন পূর্বে উক্ত স্থান অতিক্রম করে চলে যায়। মুসলিমরা এখানে জামাদিউল আওয়াল ও জামাদিউল আখিরের কয়েকদিন অবস্থান করে। পরবর্তীতে কুরাইশ কাফেলাটি সিরিয়া থেকে ফিরে আসার সময় মুসলিমরা পুনরায় অবরোধের জন্য অগ্রসর হয় এবং ঘটনা পরিক্রমায় বদরের যুদ্ধ সংঘটিত হয়।
এই অভিযানের সময় মুহাম্মাদ এর সাথে বনু মাদলাজ গোত্রের মিত্রতা স্থাপিত হয়। এরপর মুসলিমরা মদিনায় ফিরে আসে।
ভক্তামর স্তোত্র

ভক্তামর স্তোত্র হল একটি বিখ্যাত জৈন প্রার্থনা। এটি সংস্কৃত ভাষায় রচিত। খ্রিস্টীয় ৭ম শতাব্দীতে এটি রচনা করেছিলেন আচার্য মনতুঙ্গ। ‘ভক্তামর’ শব্দটি সংস্কৃত ‘ভক্ত’ ও ‘অমর’ শব্দ দুটি থেকে এসেছে।
এই প্রার্থনায় প্রথম জৈন তীর্থংকর ঋষভনাথের স্তুতি করা হয়েছে। এই স্তোত্রে মোট ৪৮টি শ্লোক রয়েছে। শেষ শ্লোকে মনতুঙ্গার নাম উল্লিখিত হয়েছে।
ভক্তামর একটি স্তোত্রের আকারে পঠিত ও স্তবনের আকারের গীত হয়। অন্যান্য জৈন প্রার্থনাগুলি (যেমন পার্শ্বনাথের প্রতি উৎসর্গিত কল্যাণমন্দির স্তোত্র ও সকল তীর্থঙ্করের প্রতি উৎসর্গিত স্বয়ম্ভু স্তোত্র) এই স্তোত্রটির পরে পঠিত বা গীত হয়। এই ধরনের ভক্তিমূলক সাহিত্য রচনার উদ্দেশ্য জৈন মতবাদকে জনসাধারণের বোধগম্য করে তোলা।
মনতুঙ্গের কিংবদন্তিটি ভোজ নামে এক রাজার সঙ্গে যুক্ত। যদিও মনতুঙ্গ সম্ভবত ধরার রাজা ভোজের কয়েক শতাব্দী আগের ব্যক্তিত্ব ছিলেন। কোনও কোনও গবেষক তাকে কিংবদন্তি রাজা বিক্রমাদিত্যের রাজসভার নবরত্নের অন্যতম ক্ষপণক হিসেবে চিহ্নিত করেছেন। তিনি এবং সংগীত তত্ত্বমূলক "বহদ্দেশী" গ্রন্থের রচয়িতা সংস্কৃত কবি মাতঙ্গ সম্ভবত একই ব্যক্তি ছিলেন। ভক্তামর স্তোত্র গুপ্ত বা গুপ্তোত্তর যুগে কোনও এক সময়ে রচিত হয়। সেই ক্ষেত্রে মনতুঙ্গ কালিদাস ও বরাহমিহিরের সমসাময়িক ছিলেন। ভোপাল ও ধরার নিকটবর্তী অনেক স্থান প্রথানুসারে মনতুঙ্গের সঙ্গে যুক্ত।
ভক্তামর স্তোত্র চিত্রকলায় বহুল অলংকৃত হয়েছে। সঙ্গনেরের সংঘিজি মন্দিরে প্রত্যেকটি শ্লোকের প্যানেল চিত্র দেখা যায়। ভারুচের একটি মন্দিরের একাংশ ভক্তামর ও এর রচয়িতা মনতুঙ্গের প্রতি উৎসর্গিত।
জওহরলাল নেহরু রাষ্ট্রীয় সংগ্রহালয়, ইটানগর

জওহরলাল নেহরু রাষ্ট্রীয় সংগ্রহালয় (জওহরলাল নেহরু সংগ্রহালয় নামেও পরিচিত) হল ভারতের অরুণাচল প্রদেশ রাজ্যের রাজধানী ইটানগর শহরে অবস্থিত একটি রাষ্ট্রীয় সংগ্রহালয়। এটি ১৯৮০-এর দশকে প্রতিষ্ঠিত হয়। এই সংগ্রহালয়ে অরুণাচল প্রদেশের আদিবাসী জীবনের বিভিন্ন দিক তুলে ধরা হয়েছে। এর মধ্যে রয়েছে পোশাক-পরিচ্ছদ, শিরোভূষণ, অস্ত্রশস্ত্র, কুটিরশিল্প, বাদ্যযন্ত্র, অলংকার ও দৈনন্দির জীবন ও সংস্কৃতির সঙ্গে যুক্ত অন্যান্য সামগ্রী। সেই সঙ্গে প্রত্নতাত্ত্বিক খননকার্যের ফলে প্রাপ্ত সামগ্রীগুলিও এখানে স্থান পেয়েছে। বর্তমানে এটি ইটানগরের অন্যতম গুরুত্বপূর্ণ পর্যটন স্থল।
সংগ্রহালয়ের একতলায় রয়েছে জাতিতাত্ত্বিক সংগ্রহের একটি বিশাল ভাণ্ডার। এতে রয়েছে প্রথাগত শিল্পকলা, বাদ্যযন্ত্র, ধর্মীয় সামগ্রী ও কুটিরশিল্প (কাঠখোদাই ও বেতের তৈরি জিনিস)। দোতলায় প্রত্নসামগ্রী রক্ষিত আছে। এগুলি পাওয়া গিয়েছে ইটা দূর্গ, নোকসপর্বত ও পশ্চিম সিয়াং জেলার মালিনিথান থেকে।
সংগ্রহ ছাড়াও এই সংগ্রহালয়ের কুটিরশিল্প কেন্দ্রে প্রথাগত বেতের সামগ্রীর একটি ওয়ার্কশপ রয়েছে। এখান থেকে আদিবাসীদের হস্তশিল্প সামগ্রী বিক্রি করা হয়।
২০১১ সালে অরুণাচল প্রদেশের প্রথম মাউন্ট এভারেস্ট বিজয়ী তাপি ম্রা তার অভিযাত্রী পোশাকটি এই সংগ্রহালয়কে দান করেন।
গান্ধী স্মারক সংগ্রহালয়

গান্ধী স্মারক সংগ্রহালয় হল ভারতের জাতির জনক মহাত্মা গান্ধীর রচনাবলি ও স্মৃতি সংরক্ষণ এবং তার জীবনের স্মারক হিসেবে উৎসর্গিত একটি জাদুঘর ও জনসেবা প্রতিষ্ঠান। এটি ভারতের গুজরাত রাজ্যের আহমেদাবাদে গান্ধীর সবরমতী আশ্রমে সবরমতী নদীর তীরে অবস্থিত। এই সংগ্রহালয়ে গান্ধীকে লেখা ও গান্ধীর লেখা ১০,০০০ চিঠি, আলোকচিত্র ও বইপত্র রক্ষিত আছে।
এই সংগ্রহালয়টির নকশা প্রস্তুত করেন বিশিষ্ট স্থপতি চার্লস কোরিয়া। ১৯৫৮ সালে এই সংগ্রহালয় নির্মাণের কাজ শুরু হয়। এই জাদুঘরটিই কোরিয়ার প্রথম গুরুত্বপূর্ণ কাজ। জাদুঘরটি প্রকৃতপক্ষে ৫১টি মডিউলার ইউনিটে বিভক্ত। প্রত্যেকটি ইউনিটের পরিসীমা ৬ X ৬। এগুলি একটি জলাশয় দ্বারা পরিবেষ্টিত। ১৯৬৩ সালে জওহরলাল নেহেরু এই জাদুঘরটি উদ্বোধন করেন।
গান্ধী স্মৃতি সংগ্রহালয়, পাটনা

গান্ধী স্মৃতি সংগ্রহালয় হল একটি জাদুঘর ও জনসেবা প্রতিষ্ঠান। এটি ভারতের বিহার রাজ্যের রাজধানী পাটনায় অবস্থিত। এই জাদুঘরে মহাত্মা গান্ধীর জীবন, আদর্শ ও ভারতের স্বাধীনতা সংগ্রামে তার অবদানগুলি প্রদর্শিত হয়। এটি ভারতের এগারোটি গান্ধী সংগ্রহালয়ের অন্যতম।
১৯৪৮ সালে মহাত্মা গান্ধী নিহত হওয়ার পর দেশব্যাপী গান্ধীর স্মারকস্থল নির্মাণের জন্য জনসাধারণের কাছে আবেদন জানানো হয়েছিল। এই উদ্দেশ্যে ভারতের দরিদ্র ও ধনী নাগরিকদের অর্থসাহায্যে মহাত্মা গান্ধী জাতীয় স্মৃতি নিধি নামে একটি ট্রাস্ট গঠিত হয়। ১৯৬৭ সালে পাটনা সংগ্রহালয় স্থাপিত হয়। এই সংগ্রহালয়টি গান্ধী ময়দানের উত্তর-পশ্চিম কোণে স্থাপিত হয়েছিল। ১৯৭১ সালের জুলাই মাস পর্যন্ত এটি ছিল কেন্দ্রীয় গান্ধী সংগ্রহালয় সমিতির এক সদস্য। এরপর পাঁচটি সংগ্রহালয়কে (আহমেদাবাদ, মাদুরাই, ব্যারাকপুর, মুম্বই ও পাটনা) স্বাধীন সংস্থার স্বীকৃতি দেওয়া হয়। সেই থেকে পাটনার গান্ধী সংগ্রহালয় একটি স্বায়ত্ত্বশাসিত প্রতিষ্ঠান।
গান্ধী স্মৃতি সংগ্রহালয় একটি নির্জন এলাকায় অবস্থিত। এই সংগ্রহালয় আলোকচিত্র, চিত্রকলা, ভাস্কর্য, পাণ্ডুলিপি ও উদ্ধৃতি সমন্বিত একটি ‘ভিজুয়াল বায়োগ্রাফি অফ বাপুজি’ অবস্থিত। এগুলির মাধ্যমে গান্ধীর জীবনের সকল প্রধান ঘটনাগুলি বর্ণিত হয়েছে। এছাড়া একটি বিভাগে তার ছেলেবেলা থেকে মৃত্যুর পর শ্মশানে নিয়ে যাওয়া অবধি বিভিন্ন ঘটনা আলোকচিত্রের মাধ্যমে প্রদর্শিত হয়েছে। সংগ্রহালয়ের হলে তার ঘরের একটি রেপ্লিকা রয়েছে। এছাড়া সংগ্রহালয় ভবনে একটি গ্রন্থাগারও রয়েছে। এই গ্রন্থাগারে মহাত্মা গান্ধীর জীবন সংক্রান্ত গ্রন্থাবলি, পত্রপত্রিকা, সাহিত্য ও অডিও-ভিজুয়াল উপাদান এবং একটি পুস্তক বিপণি রয়েছে।
গান্ধী স্মৃতি

গান্ধী স্মৃতি (পূর্বতন নাম: বিড়লা হাউস বা বিড়লা ভবন) হল ভারতের রাজধানী নতুন দিল্লির তিস জানুয়ারি রোডে (পূর্বতন নাম: আলবুকার্ক রোড) অবস্থিত একটি জাদুঘর। এটি ভারতের জাতির জনক মহাত্মা গান্ধীর প্রতি উৎসর্গিত। এখানেই মহাত্মা গান্ধী তার জীবনের শেষ ১৪৪ দিন অতিবাহিত করেন এবং ১৯৪৮ সালের ৩০ জানুয়ারি নিহত হন। এই ভবনটি আগে ভারতীয় শিল্পপতি বিড়লা পরিবারের সম্পত্তি ছিল। ২০০৫ সালে এই ভবনে ইটারনাল গান্ধী মাল্টিমিডিয়া মিউজিয়াম চালু হয়েছে।
১৯২৮ সালে বারোটি শয়নকক্ষবিশিষ্ট এই বাড়িটি ঘনশ্যামদাস বিড়লা নির্মাণ করেছিলেন। বল্লভভাই প্যাটেল ও মহাত্মা গান্ধী প্রায়শই এই বাড়িতে অতিথি হিসেবে থাকতেন। শেষ জীবনে মহাত্মা গান্ধী ১৯৪৭ সালের ৯ সেপ্টেম্বর থেকে ১৯৪৮ সালের ৩০ জানুয়ারি পর্যন্ত এই বাড়িতে অবস্থান করেছিলেন। শেষোক্ত তারিখেই গান্ধী নিহত হন। জওহরলাল নেহেরু বিড়লা হাউসের একটি অংশকে গান্ধী স্মৃতি হিসেবে গড়ে তোলার প্রস্তাব জানান ঘনশ্যামদাস বিড়লাকে। ঘনশ্যামদাস গান্ধীর স্মৃতিবিজড়িত এই বাড়িটি ছেড়ে দিতে রাজি ছিলেন না।
১৯৭১ সালে ভারত সরকার দীর্ঘ বোঝাপড়ার পর কৃষ্ণ কুমার বিড়লার থেকে এই বাড়িটি কিনে নেয়। কোনও কোনও প্রতিবেদন থেকে জানা যায়, কৃষ্ণ কুমার ফল গাছগুলির দামও বাড়ি বিক্রির দামের সঙ্গে ধরেছিলেন। কৃষ্ণ কুমার ৪.৫ মিলিয়ন টাকায় এই বাড়িটি বিক্রি করেন এবং বিনিময়ে শহরাঞ্চলে সাত একর জমি পান। ১৯৭৩ সালের ১৫ অগস্ট এই বাড়িটি জনসাধারণের জন্য খুলে দেওয়া হয় এবং এর নামকরণ করা হয় ‘গান্ধী স্মৃতি’। এই ভবনের সংগ্রহালয়ে গান্ধীর জীবন ও মৃত্যুর সঙ্গে যুক্ত অনেক সামগ্রী রক্ষিত আছে। দর্শকরা ভবন ও সংলগ্ন জমিতে ঘুরে দেখতে পারেন গান্ধীর বাসগৃহ এবং যেখানে তিনি নিহত হয়েছিলেন সেই স্থানটি। গান্ধী যখন প্রার্থনা করছিলেন, তখন তাকে গুলি করা হয়েছিল। সেই জায়গাটিতে এখন একটি শহিদ স্তম্ভ স্থাপিত হয়েছে।
মাদার’স ওয়াক্স মিউজিয়াম

মাদার’স ওয়াক্স মিউজিয়াম হল কলকাতার নিউ টাউনে অবস্থিত একটি মোম শিল্পকর্মের জাদুঘর। ২০১৪ সালের নভেম্বর মাসে প্রতিষ্ঠিত এই জাদুঘরটিই ভারতের প্রথম মোমশিল্পের জাদুঘর। এটি মাদাম তুসো জাদুঘরের আদলে নির্মিত। বর্তমানে এখানে ১৯ জনের বেশি ব্যক্তির মোমের মূর্তি রয়েছে। জাদুঘরটি মাদার টেরিজার নামাঙ্কিত।
বর্তমানে এই জাদুঘরে যাঁদের মূর্তি আছে, তারা হলেন :-
দিমা বাশার

দিমা বিনতে বাশার কাদরি আরাফাত (আরবি:ديمة بشار قدري عرفات: জন্ম ১০ অক্টোবর ২০০০) বা দিমা বাশার হচ্ছেন ফিলিস্তিনি-জর্ডানি গায়িকা। তিনি ২০০৮ সালের শেষের দিকে জর্ডানি শিশুতোষ টিভি শো তয়ুর আল- জান্নাত (আরবি: طيور الجنة) এ ক্ষুদে তারকা হিসেবে যোগদান করেন। তিনি ঐ দেশেরই গায়ক মুহাম্মদ বাশারের ছোট বোন। তার দুই ভাই এবং দুই বোন রয়েছে। যারা গান গায় বা শিখছে।
এছাড়া তিনি ২০১৩ সাল পর্যন্ত তয়ুর আল জান্নাতের টিভি কুইজ প্রতিযোগিতা "বেরনামিজ আশকাল আলওয়ান "(برنامج أشكال ألوان) এবং "ফাওয়াযিরনা"(فوازيرنا)-এ কাজ করেছিলেন। এরপর তিনি এবং তার ভাই মুহাম্মদ বাশার নুনকিডস্ টিভিতে যোগদান করে।
বনু সুলাইম অভিযান

বনু সুলাইম অভিযান (আল কুদর অভিযান নামেও পরিচিত) ২ হিজরিতে বদরের যুদ্ধ থেকে ফেরার সাতদিন পরে সংঘটিত হয়। বনু সুলাইম গোত্র মদিনা আক্রমণের পরিকল্পনা করছে এমন খবর পাওয়ার পর মুহাম্মাদ অভিযানের নির্দেশ দেন।
পদক্ষেপ হিসেবে তিনি ২০০জন উষ্ট্রারোহী যোদ্ধার বাহিনী নিয়ে তাদের ঘাঁটি আল কুদরে আকস্মিক হামলার পরিকল্পনা করেন। এটি সেসময় একটি জলাশয় ছিল। মুসলিমদের অভিযান শুরুর খবর পাওয়ার পর বনু সুলাইমের সদস্যরা পালিয়ে যায়। অভিযানকালে মুসলিমরা কুদর নামক জলাশয়টি দখল করে নেয়। তাদের ফেলে যাওয়া ৫০০ উট বাজেয়াপ্ত করে নেয়া হয় এবং এক পঞ্চমাংশ বের করে বাকি অংশ গণিমত হিসেবে মুসলিম বাহিনীর যোদ্ধাদের মধ্যে বণ্টন করে দেয়া হয়।
অভিযানকালে ইয়াসার নামে এক দাস মুসলিমদের হাতে বন্দী হয়। মুহাম্মাদ তাকে মুক্তি দেন। তিন দিন এখানে অবস্থানের পর মুসলিমরা মদিনায় ফিরে আসে।
অগস্ত্য সংহিতা

অগস্ত্য সংহিতা হল সংস্কৃত ভাষায় লেখা একটি হিন্দু ধর্মগ্রন্থ। এই গ্রন্থের রচয়িতা ঋষি অগস্ত্য। এটি একটি পঞ্চরাত্র শাস্ত্র। ভারতের উজ্জয়িনী শহরের গ্রন্থাগারে এই গ্রন্থের পাণ্ডুলিপি রক্ষিত আছে।
ডেভিড হ্যাচার চিলড্রেস প্রমুখ কয়েকজন গবেষক, যাঁরা বিকল্প ইতিহাস ও ঐতিহাসিক পরিমার্জনাবাদ সম্পর্কে লিখেছে, দাবি করেন যে, এই গ্রন্থে ব্যাটারি প্রস্তুতের অনুরূপ একটি পদ্ধতি নিবদ্ধ রয়েছে। তাদের দাবিকে ছদ্ম-বৈজ্ঞানিক ও ছদ্ম-পুরাতাত্ত্বিক দাবি হিসেবে অভিযুক্ত করা হয়েছে।
অলিম্পিকে নরওয়ে

নরওয়ে প্রথম অলিম্পিক গেমসে অংশগ্রহণ করে ১৯০০ সালে। ১৯০৪ গ্রীষ্মকালীন গেমসে অংশগ্রহণ না করলেও ১৯০৮ গেমসে পুনরায় ফিরে আসে এবং পরের প্রতিটি গ্রীষ্মকালীন গেমসে প্রতিদ্বন্দ্বিতা করেছে। শুধু ১৯৮০ মস্কো গেমস যুক্তরাষ্ট্রের নেতৃত্বে বয়কট করেছিল। এছাড়া নরওয়ে শীতকালীন অলিম্পিক গেমসের সকল আসরে প্রতিনিধিত্ব করে আসছে।
নরওয়ে এ পর্যন্ত দুটি শীতকালীন গেমস আয়োজন করেছে। 
<nowiki>*</nowiki>"This table does not include three medals – two silver and one bronze – awarded in the figure skating events at the ১৯২০ Summer Olympics."
<nowiki>*</nowiki>"This table includes three medals – two silver and one bronze – awarded in the figure skating events at the ১৯২০ Summer Olympics."
আজাদ হিন্দ ফৌজ স্মৃতি মহাবিদ্যালয়

আজাদ হিন্দ ফৌজ স্মৃতি মহাবিদ্যালয় হল ভারতের পশ্চিমবঙ্গ রাজ্যের হাওড়া জেলার ডোমজুড় শহরে অবস্থিত একটি স্নাতক স্তরের লিবারাল আর্টস মহাবিদ্যালয়। এটি কলকাতা বিশ্ববিদ্যালয় কর্তৃক অনুমোদিত।
এই মহাবিদ্যালয়ের বিভাগগুলো হল:
এই মহাবিদ্যালয়টি বিশ্ববিদ্যালয় মঞ্জুরি কমিশন কর্তৃক স্বীকৃত।
সর্বভারতীয় সংযুক্ত গণতান্ত্রিক মোর্চা

সর্বভারতীয় সংযুক্ত গণতান্ত্ৰিক মোৰ্চা (All India United Democratic Front বা AIUDF) ভারতবর্ষের একটি রাজনৈতিক দল। উত্তর-পূৰ্বাঞ্চলের অসমে এই দলটির উৎপত্তি হয়েছিল। মৌলানা বদরুদ্দিন আজমল এই দলটির মুখ্য নেতা। ২০০৫ সনের অক্টোবর মাসে উনি এক আঞ্চলিক দল হিসেবে "অসম সংযুক্ত গণতান্ত্ৰীক মোৰ্চা" (Assam United Democratic Front (AUDF)) গঠন করেন। ২০০৯ সনের ফেব্ৰুয়ারি মাসে নতুন দিল্লীতে অনুষ্ঠিত এক সংবাদ সম্মেলন এটি সৰ্ব ভারতীয় সংযুক্ত গণতান্ত্ৰিক মোৰ্চা নামাকরণ করে একটি জাতীয় দল হিসেবে ঘোষণা করেন। এই দলটির প্ৰধান কাৰ্য্যালয় গুয়াহাটীর হাতীগাঁওয়ে অবস্থিত।
সর্ব ভারতীয় সংযুক্ত গণতান্ত্ৰিক মোৰ্চা আসামের প্ৰধান বিরোধী দল। ২০১১ সনের আসাম বিধানসভা নিৰ্বাচনে দলটি ১২৬টি আসনের মধ্যে ১৮টি আসনে জয় লাভ করে।
তালা-চাবি সৰ্ব ভারতীয় সংযুক্ত গণতান্ত্ৰিক মোৰ্চা নিৰ্বাচনী প্ৰতীক। দলের পতাকা তিন বর্ণের। উপরে সবুজ, মাঝখানেতে সাদা এবং নিচে কালো। দলের প্ৰতীক তালা-চাবি সাদা রঙের মাঝখানেতে বিদ্যমান।
এসেক্স কাউন্টি ক্রিকেট ক্লাব

এসেক্স কাউন্টি ক্রিকেট ক্লাব ইংল্যান্ড এবং ওয়েলসের ঘরোয়া ক্রিকেটে অংশগ্রহণকারী আঠারোটি প্রথম-শ্রেণীর কাউন্টি ক্লাবগুলোর অন্যতম। ঐতিহাসিক কাউন্টি এসেক্সের প্রতিনিধিত্বকারী দল এটি। সীমিত ওভারের খেলায় ক্লাবটি এসেক্স ঈগলস নামে পরিচিত। দলীয় পোষাকে নীল রঙ ব্যবহৃত হয়। ১৮৭৬ সালে ক্লাবটি প্রতিষ্ঠিত হয়। ১৮৯৪ সাল পর্যন্ত ক্লাবটি ক্ষুদ্রতর কাউন্টির মর্যাদা পায়। কিন্তু, ১৮৯৫ সালে কাউন্টি চ্যাম্পিয়নশীপে অংশ নেবার ফলে বৃহৎ কাউন্টি হিসেবে আত্মপ্রকাশ করে। ১৮৯৪ সালে অনানুষ্ঠানিকভাবে প্রথম-শ্রেণীর দলের মর্যাদা লাভ করে। এরপর ১৮৯৫ সালে মেরিলেবোন ক্রিকেট ক্লাব (এমসিসি) ও কাউন্টি চ্যাম্পিয়নশীপের অন্যান্য দলগুলো কর্তৃক আনুষ্ঠানিকভাবে প্রথম-শ্রেণীর দলের স্বীকৃতি পায়। এছাড়াও, ১৯৬৩ সালে সীমিত ওভারের ক্রিকেটের প্রচলন শুরু হলে লিস্ট এ দল ও ২০০৩ সালে টুয়েন্টি২০ দল হিসেবে আত্মপ্রকাশ করে।
চেমসফোর্ডের কাউন্টি ক্রিকেট গ্রাউন্ডে নিজেদের অধিকাংশ খেলাগুলো আয়োজন করে। এছাড়াও কিছু খেলা কলচেস্টারের লোয়ার ক্যাসল পার্কে অনুষ্ঠিত হয়। এরপূর্বে সাউথএন্ডে অবস্থিত ইলফোর্ড, লেটন ক্রিকেট গ্রাউন্ড, রমফোর্ড, বিলারিকে, গ্যারন পার্ক, সাউথচার্চ পার্ককে মাঠ হিসেবে ব্যবহার করতো।
নব বালিগঞ্জ মহাবিদ্যালয়

নব বালিগঞ্জ মহাবিদ্যালয় (পূর্বনাম: চারুচন্দ্র সান্ধ্য মহাবিদ্যালয়) হল ভারতের পশ্চিমবঙ্গ রাজ্যের রাজধানী কলকাতা শহরের কসবা অঞ্চলে অবস্থিত একটি স্নাতকস্তরীয় মহাবিদ্যালয়। এটি ১৯৮৫ সালে প্রতিষ্ঠিত হয়। এই মহাবিদ্যালয়টি কলকাতা বিশ্ববিদ্যালয় কর্তৃক অনুমোদিত।
এই মহাবিদ্যালয়ের বিভাগগুলি হল:
নব বালিগঞ্জ মহাবিদ্যালয় বিশ্ববিদ্যালয় মঞ্জুরি কমিশন কর্তৃক স্বীকৃত।
আমগুড়ি

আমগুড়ি ভারতের অাসাম রাজ্যের শিবসাগর জেলার একটি শহর।
আমগুড়ি নাগাল্যান্ড সীমান্তের কাছাঁকাছি উত্তর-পূর্ব ভারতবর্ষের আসাম রাজ্যের অবস্থিত। ইহা সমুদ্রতল থেকে প্রায় ৭৪ মিটার (২৪২ ফুট) গড় উচ্চতায় অবস্থিত। শহরটি ঝাঞ্জি নদীর তীরে অবস্থিত এবং ইহা চা বাগান ও তেল ক্ষেত্রের জন্য বিখ্যাত।
২০০১ সনের ভারতবর্ষের আদমশুমারি অনুসারে, আমগুড়ি শহরের জনসংখ্যা ছিল ৬,৯৪৪ এর মধ্যে পুরুষদের জনসংখ্যার হার ৫৬% এবং মহিলাদের হার ৪৪%। এই শহরের জনসংখ্যার ১১% ৬ বছরের কম বয়সী। আমগুড়ির সাক্ষরতার হার ৭৫% যা জাতীয় গড় আয় ৫৯.৫% - এর চেয়ে বেশি। আমগুড়ি শহরে পুরুষদের সাক্ষরতার হার ৫৫% এবং মহিলাদের সাক্ষরতার হার ৪৫%।
আমগুড়ি শহরে অনেক ক্লাব এবং সহ-পাঠক্রম কার্যকলাপের জন্য প্রতিষ্ঠান রয়েছে। "পুবেরুণ" আমগুড়ি শহরের মধ্যে সামাজিক সংগঠনের অন্যতম। আমগুড়ি শহরে "মহাবাহু" নামে আরেকটি প্রতিষ্ঠান রয়েছে যা ভারত সরকারেরে ক্রীড়া এবং যুবকল্যাণের প্রয়োজনায় নির্মিত হয়। এছাড়াও একটি আমগুড়ি ক্রীড়া সংস্থা ও মাড়ওয়ারী যুব মঞ্চ নামে সামাজিক প্রতিষ্ঠান রয়েছে।
আমগুড়ি শহর ১০৩ নং আমগুড়ি বিধানসভা সমষ্টির একটি অংশ। তাছাড়া আমগুড়ি যোরহাট লোকসভা সমষ্টির একটি অংশ।
ছাতুর যুদ্ধ

গাজওয়ায়ে সাভীক বা ছাতুর যুদ্ধ ২ হিজরির জিলহজ মাসে সংঘটিত হয়।
বদরের যুদ্ধের পর আবু সুফিয়ান শপথ নিয়েছিলেন যে বদরের বদলা নেয়ার আগ পর্যন্ত তিনি গোসল করবেন না। এ উদ্দেশ্যে তিনি দুইশত অশ্বারোহী নিয়ে মদিনা থেকে ১২ মাইল দূরে কানাত উপত্যকার শেষে অবস্থিত সাইব পর্বতের প্রান্তে তাবু স্থাপন করেন। সরাসরি আক্রমণ না করে তিনি ভিন্ন পন্থা অবলম্বন করেন। তিনি রাতের বেলা গোপনে বনু নাদির গোত্রের বসতিতে উপস্থিত হন। কিন্তু ফলাফল খারাপ হতে পারে ভেবে গোত্রের প্রধান হুয়াই ইবনে আখতাব আবু সুফিয়ানকে বাড়িতে প্রবেশ করতে দেননি। এরপর আবু সুফিয়ান বনু নাদিরের আরেক নেতা ও গোত্রের কোষাধ্যক্ষ সাল্লাম ইবনে মিশকামের সাথে সাক্ষাৎ করেন। আবু সুফিয়ান এসময় সাল্লাম ইবনে মিশকামের আতিথেয়তা গ্রহণ করেছিলেন। সাল্লাম তাকে অভ্যর্থনা জানান এবং মদিনার সম্পর্কে গোপন তথ্য দেন। রাতে আবু সুফিয়ান ফিরে এসে তার দলের সাথে মিলিত হন। মদিনার পাশে উরাইদ নামক স্থানে হামলার জন্য তিনি তার বাহিনীর লোকদেরকে প্রেরণ করেন। এসময় বাহিনীটি এখানকার খেজুর গাছ কেটে ফেলে এবং আগুন লাগিয়ে দেয়। আক্রমণকালে এখানে থাকা দুই মুসলিমকে হত্যা করা হয়। এরপর তারা মক্কা পালিয়ে যায়।
খবর পাওয়ার পর মুহাম্মাদ মদিনা পরিচালনার দায়িত্ব আবু লুবাবা ইবনে আবদুল মুনজিরকে প্রদান করেন এবং মুসলিমদের একটি বাহিনী নিয়ে কুরাইশদের পিছু নেন। তবে কুরাইশরা দ্রুত পালিয়ে যাওয়ায় তাদের আক্রমণ করা সম্ভব হয়নি। মুসলিমরা কারকারাতুল কুদর পর্যন্ত কুরাইশদের পশ্চাদ্ধাবন করেছিল। পালিয়ে যাওয়ার সময় কুরাইশ দলটি বোঝা কমানোর জন্য তাদের কিছু ছাতু ও মালপত্র ফেলে যায়। এগুলি মুসলিমদের হস্তগত হয়।
রামকৃষ্ণ মিশন স্টেডিয়াম

রামকৃষ্ণ মিশন স্টেডিয়াম হল ভারতের পশ্চিমবঙ্গ রাজ্যের দক্ষিণ চব্বিশ পরগনা জেলার অন্তর্গত নরেন্দ্রপুরে অবস্থিত একটি বহুমুখী স্টেডিয়াম। এই স্টেডিয়ামটি প্রধানত ফুটবল, ক্রিকেট ও অন্যান্য খেলার মাঠ হিসেবে ব্যবহৃত হয়। এই স্টেডিয়ামে দিন ও রাত্রিতে খেলার উপযোগী ফ্লাডলাইট রয়েছে। বিসিসিআই-এর সকল নিয়মাবলি এই মাঠে রক্ষিত হয়, যাতে এখানে রঞ্জি ট্রফির ম্যাচগুলি খেলা যায়। ১৯৯৮ সালে এই স্টেডিয়ামটি স্থাপিত হয়েছিল। সেই সময় সেন্ট্রাল জোন অনূর্ধ্ব ১৬ ও নর্থ জোন অনূর্ধ্ব ১৬ দলদুটির মধ্যে বিজয় হাজারে ট্রফির ম্যাচগুলি এখানে আয়োজিত হয়। কিন্তু তার পর এই স্টেডিয়ামে কোনও বড়ো ক্রিকেট ম্যাচ আয়োজিত হয়নি।
আইইইই মেডেল অব অনার

আইইইই মেডেল অব অনার হলো ইনস্টিটিউট অব ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্স এর সর্বোচ্চ স্বীকৃতি। ১৯১৭ সাল থেকে এটি প্রদান করা হচ্ছে।
নিচে আইইই সম্মানসূচক পদক বিজয়ীদের একটি তালিকা প্রদান করা হল।
সরষের শাক

সরষের শাক (; "সর্ষের শাক") ভারতীয় উপমহাদেশের পাঞ্জাব অঞ্চলের একটি অত্যন্ত জনপ্রিয় পদ যেটি তৈরি হয় সর্ষে পাতা ও বিভিন্ন মশলা দিয়ে।
এই পদটি বানানোর পদ্ধতি ঐতিহ্যগতভাবে "শাগ" বানানোর পদ্ধতি হিসাবে গণ্য করা হয় এবং এটি সাধারণতঃ "মাক্কে দি রোটি" অর্থাৎ ভুট্টার আটার রুটি সাথে পরিবেশন করা হয়। সর্ষের শাক পরিবেশন করার সময় উপরে মাখন(সাদা বা হলুদ) অথবা ঘি ছড়িয়ে দেওয়া হয়। এই রান্নাটির রঙ উজ্জ্বল করার জন্য এবং ঘন করার জন্য এর সাথে পালং শাক মেশানো হয় যদিও এর ফলে স্বাদের তারতম্য হয়ে থাকে।
শিবপুর শ্রীমৎ স্বামী প্রজ্ঞানানন্দ সরস্বতী বিদ্যালয়

শিবপুর শ্রীমৎ স্বামী প্রজ্ঞানানন্দ সরস্বতী বিদ্যালয় হাওড়ার প্রাচীনতম বয়েজ স্কুলগুলির মধ্যে একটি। এই বিদ্যালয় পশ্চিমবঙ্গ মধ্য শিক্ষা পর্ষদ ও পশ্চিমবঙ্গ উচ্চমাধ্যমিক শিক্ষা সংসদের অধীনে পঞ্চম শ্রেণী থেকে দ্বাদশ শ্রেণী পর্যন্ত শিক্ষার্থীদের পাঠদান করে আসছে। এই উচ্চ মাধ্যমিক বিদ্যালয় ভবন বিখ্যাত বিপ্লবপন্থী সন্ন্যাসী স্বামী প্রজ্ঞানানন্দ সরস্বতীর নামে নামকরণ করা হয়েছিল। ১৯৫০ সালে স্বামী প্রজ্ঞানানন্দর শিষ্য শ্রী যোগেশ চন্দ্র মুখোপাধ্যায় বিদ্যালয়টি প্রতিষ্ঠা করেন। বিদ্যালয়টি বর্তমানে আচার্য জগদীশচন্দ্র বসু ভারতীয় উদ্ভিদ উদ্যানের নিকট ৭৮/৮ কলেজ রোডে অবস্থিত।
১৯৫০ সালে প্রতিষ্ঠিত প্রথম বিদ্যালয় ভবনটি ছিল শালিমার রেলপথ সন্নিহিত হারু মিস্ত্রি লেনে। ১৯৫৩ সালে স্কুল বর্তমান ঠিকানায় স্থানান্তরিত হয়। বিদ্যালয়ের বর্তমান ভবন নির্মিত হয় ১৯৫২ সালে। প্রতিষ্ঠাতা শ্রী যোগেশ চন্দ্র মুখোপাধ্যায় তার ব্যক্তিগত জমি বিদ্যালয় ভবন নির্মাণের উদ্দ্যেশে দান করেন। তিনি স্কুল ম্যানেজিং কমিটির প্রথম সম্পাদক নির্বাচিত হন। ১৯৫৪ সালে বিদ্যালয়টি সরকারি অনুমোদনপ্রাপ্ত হয়। বিদ্যালয়ের ঊষাকালে ষষ্ঠ শ্রেণী পর্যন্ত পঠনপাঠন করা হলেও পরবর্তীকালে ১৯৫৫ সালে তা দশম শ্রেণী অবধি সম্প্রসারিত হয় এবং বিদ্যালয় মাধ্যামিক স্কুল রূপে পরিচিতি পায়। উচ্চমাধ্যমিক বিভাগগুলি পরে অন্তর্ভুক্ত হয় এবং অবশেষে ১৯৭৭ সালে এই বিদ্যালয় উচ্চমাধ্যমিক পরীক্ষার জন্য অনুমতি লাভ করে। ১৯৭৯ সালে বিদ্যালয় থেকে প্রথম উচ্চমাধ্যমিক পরীক্ষা অনুষ্ঠিত হয়।
এই স্কুলের প্রাণকেন্দ্র তার খেলার মাঠ। পরস্পর সমকোণে সজ্জিত দুই বিদ্যালয় ভবনের মাঝে থাকা এই বিশাল মাঠটিতে খেলাধুলো তো বটেই, তা ছাড়াও অনুষ্ঠিত হয় সরস্বতী পূজা, দুর্গা পূজা, পুরস্কার বিতরণ উৎসব ও বার্ষিক ক্রীড়া প্রতিযোগিতা। মাঠের দুইধারের দুই তিনতলা বাড়ির মধ্যে একটি পুরাতন ও মুখ্য, অপরটি তুলনায় নতুন। এই নতুন ভবনটি ১৯৬২ সালে স্থাপিত। মাঠের শেষপ্রান্তে আছে বিদ্যালয়ের নিজস্ব অডিটোরিয়াম, সুরেন্দ্র মঞ্চ। বিদ্যালয়ে ভরদ্বাজ শিক্ষালয় নামে একটি প্রাথমিক বিভাগও রয়েছে।
বিদ্যালয়ের ছাত্রসংখ্যা আনুমানিক ১০০০ এর নিকট। পঞ্চম থেকে দ্বাদশ পর্যন্ত প্রতিটি শ্রেণী দুই বা তিনটি বিভাগে (অর্থাৎ, ক, খ, গ ইত্যাদি) বিভক্ত এবং প্রতিটি বিভাগে গড়ে প্রায় ৪০-৫০ জন শিক্ষার্থী রয়েছে। অপরদিকে একাদশ ও দ্বাদশ শ্রেণী তিনটি ধারায় বিভক্ত করা হয়েছে যথাঃ কলা বিভাগ, বিজ্ঞান বিভাগ ও বাণিজ্য বিভাগ। ২০১১ সালে চালু হওয়া কলা বিভাগটি অপেক্ষাকৃত তরুণ যখন বিজ্ঞান ও বাণিজ্য বিভাগ তুলনায় বহু পুরনো।
সারণীতে প্রদত্ত বর্ণক্রম প্রতি চারটি ক্রমিক সংখ্যা পরপর পুনরাবৃত্ত হয়। উপরিউক্ত বিদ্যাসাগর হাউসটি পূর্বে যোগিরাজ হাউস নামে পরিচিত ছিল। এই নাম যোগিরাজ শ্রী শ্যামাচরণ লাহিড়ীর নামে নামাঙ্কিত।
কলকাতার পরিবহন ব্যবস্থা

কলকাতার পরিবহন ব্যবস্থায় এক মিশ্র প্রভাব দেখা যায় এখানে যেমন বয়েছে হাতে টানা রিকশা তেমনি রয়েছে অত্যাধুনিক মেট্রো রেল ও সড়কে রয়েছে এসি বাস। এই শহরে পরিবহনের পরিচিত প্রতীকটি হল হলুদ ট্যাক্সিক্যাব। কলকাতায় পরিবহনে প্রচুর বেসরকারি বাস ও সরকারি বাস যুক্ত আছে। শহরটি জাতীয় সড়ক ও রেলপথ দ্বারা দেশের বিভিন্ন প্রান্তের সঙ্গে যুক্ত রয়েছে। এছাড়া আকাশপথে দেশের বিভিন্ন শহর ও বিদেশের সঙ্গে সংযোগ রয়েছে।
কলকাতা শহরকে রেল পরিষেবা দেয় ভারতীয় রেলের চারটি টার্মিনাল স্টেশন হাওড়া জংশন, শিয়ালদহ, শালিমার ও কলকাতা। এর মধ্যে শিয়ালদহ ও কলকাতা স্টেশন কলকাতা শহরে এবং হাওড়া ও শালিমার স্টেশন হাওড়া শহরে অবস্থিত। এগুলি ছাড়াও কলকাতায় আরও কয়েকটি উল্লেখযোগ্য রেলওয়ে স্টেশন আছে। এগুলি হল: বিধাননগর রোড, দমদম জংশন, গড়িয়া, ইডেন গার্ডেনস ইত্যাদি। ভারতীয় রেলের দুটি অঞ্চলের সদর কার্যালয় কলকাতায় অবস্থিত। এগুলি হল: পূর্ব রেল ও দক্ষিণ পূর্ব রেল।
শহরটি বিদ্যাসাগর সেতু ও রবীন্দ্র সেতু দ্বারা সড়ক পথে হাওড়ার সঙ্গে যুক্ত। সড়ক পথে এখনও চলমান আছে কলকাতা ট্রাম। শহরটির সঙ্গে বিভিন্ন জেলার যোগাযোগ রক্ষা করে বাস। এছাড়া শহরটির বিভিন্ন প্রান্তের মধ্যে সাধারণ বাস ও এসি বাস চলাচল করে। নিকটবর্তী বরাহনগরে অবস্থিত বিবেকানন্দ সেতু ও নিবেদিতা সেতু জাতীয় সড়ক ৩৪-কে জাতীয় সড়ক ১৬ ও ১৯-এর সঙ্গে যুক্ত করেছে। শহরের উত্তর ও দক্ষিণ প্রান্তকে যুক্ত করেছে ইস্টার্ন মেট্রোপলিটান বাইপাস ও বিশ্ব বাংলা সরণি।
ট্যাক্সি কলকাতার অবিচ্ছেদ্য অংশ। কলকাতার ট্যাক্সিতে কেবলমাত্র চারজন লোক বসতে পারেন। মিটারযুক্ত ট্যাক্সির বেশিরভাগই হিন্দুস্তান অ্যাম্বাসাডর ব্র্যান্ডের এবং হলুদ রঙের। একদা হলুদ রঙের টাটা ইন্ডিগো ট্যাক্সিও ছিল। কলকাতার হলুদ ট্যাক্সি দীর্ঘক্ষণ ধরে বিদ্যমান, তবে অ্যাপক্যাবের দৌলতে হলুদ ট্যাক্সি বিলুপ্ত হয়ে যেতে পারে। এই ট্যাক্সিগুলি শীতাতপ নিয়ন্ত্রিত নয়। বহু ব্যক্তির কাছে ট্যাক্সি পরিবহনের প্রধান মাধ্যম। পশ্চিমবঙ্গ সরকারের "গতিধারা" প্রকল্পের অধীনে ডিসেম্বর ২০১৩ সালে নো-রিফিউজাল ট্যাক্সি চালু হয়েছিল।
কলকাতা শহরে টানা রিকশা এখনও দেখা যায়। ২০০৫ সালে পশ্চিমবঙ্গ সরকার এই ধরনের পরিবহন ব্যবস্থাকে "অমানবিক" আখ্যা দিয়ে হাতে-টানা রিকশা নিষিদ্ধ করার প্রস্তাব এনেছিল। এই সংক্রান্ত "ক্যালকাটা হ্যাকনি ক্যারেজ বিল" ২০০৬ সালের পশ্চিমবঙ্গ বিধানসভায় পাস হলেও অদ্যাবধি কার্যকর করা হয়নি। হ্যান্ড-পুলড রিকশা ওনার অ্যাসোসিয়েশন এই বিলের বিরুদ্ধে একটি মামলা দাখিল করলে বিলের কতকগুলি দিকের দ্ব্যর্থতা প্রকট হয়ে পড়ে। বর্তমানে সরকার বিলটি সংশোধন করছেন।
কলকাতায় সুলভ বেসরকারি বাস পরিষেবা রয়েছে। তার ভাড়ার তালিকা নিম্নরূপ:
কলকাতা বন্দর কলকাতা শহরে অবস্থিত একটি নদীবন্দর। ব্রিটিশ ইস্ট ইন্ডিয়া কোম্পানি এই বন্দরটির গোড়াপত্তন করেছিলেন। বর্তমানে ভারতের চালু বন্দরগুলির মধ্যে এই বন্দরটি প্রাচীনতম।
ঊনবিংশ শতাব্দীতে কলকাতা বন্দর ছিল ব্রিটিশ ভারতের প্রধান বন্দর। স্বাধীনতার অব্যবহিত পরে পশ্চাদভূমি হ্রাসপ্রাপ্ত হওয়ার কারণে এই বন্দরের সাময়িক অবনতি ঘটে। তবে বিংশ শতাব্দীর সূচনায় পূর্ব ভারতের অর্থনৈতিক পুনরুজ্জীবন ও পরিকাঠামোোগত উন্নতি্র ফলে বর্তমানে কলকাতা বন্দর দেশের দ্বিতীয় বৃহত্তম মালবাহী বন্দরে পরিণত হয়েছে।কলকাতা বন্দর পূর্ব ভারতের একটি প্রধান নদীবন্দর। কলকাতা পোর্ট ট্রাস্ট কলকাতা ও হলদিয়া ডকের দায়িত্বপ্রাপ্ত। কলকাতা বন্দর থেকে আন্দামান ও নিকোবর দ্বীপপুঞ্জের পোর্ট ব্লেয়ার পর্যন্ত যাত্রী পরিবহন পরিষেবা ও ভারত ও বহির্ভারতের বন্দরগুলিতে শিপিং কর্পোরেশন অফ ইন্ডিয়ার মাধ্যমে পণ্য পরিবহন পরিষেবা চালু আছে।কলকাতা থেকে হাওড়া, বালি প্রভৃতি শহরে লঞ্চ পরিসেবা রয়েছে।
সুরিন্দর ফিল্মস

সুরিন্দর ফিল্মস হল একটি ভারতীয় মিডিয়া এবং বিনোদন সংস্থা। যার সদর দপ্তর পশ্চিমবঙ্গের কলকাতায় অবস্থিত। বাংলা চলচ্চিত্র প্রযোজনা ও বিতরণের পাশাপাশি, এসএফ টিভি বিষয়বস্তু নির্মাণের ব্যবসায়ও জড়িত। কোম্পানির অন্যান্য বিভাগে ওটিটি প্ল্যাটফর্মের জন্য ডিজিটাল সামগ্রী উৎপাদন অন্তর্ভুক্ত। নিসপাল সিং এই প্রতিষ্ঠানের কর্ণধার।
২০২৩ সালের মার্চ মাসে, সুরিন্দর ফিল্মস ওটিটি প্ল্যাটফর্ম অ্যাডটাইমস অধিগ্রহণ করে।
শিবপুর দীনবন্ধু ইনস্টিটিউশন (কলেজ)

শিবপুর দীনবন্ধু ইনস্টিটিউশন (কলেজ) হল ১৯৪৮ সালে প্রতিষ্ঠিত একটি প্রিমিয়ার রিসার্চ ভিত্তিক স্নাতকস্তরীয় কলেজ। এটি ভারতের পশ্চিমবঙ্গ রাজ্যের হাওড়া শহরের শিবপুর অঞ্চলে অবস্থিত। এই কলেজটি কলকাতা বিশ্ববিদ্যালয় কর্তৃক অনুমোদিত। এটি একটি জাতীয় গুরুত্বসম্পন্ন শিক্ষাপ্রতিষ্ঠান।
এই কলেজের বিভাগগুলি হল:
সম্প্রতি এই কলেজটি বিশ্ববিদ্যালয় মঞ্জুরি কমিশন কর্তৃক খ+ গ্রেড পেয়েছে। কলেজটি বিশ্ববিদ্যালয় মঞ্জুরি কমিশন কর্তৃক স্বীকৃত অন্যতম শিক্ষাপ্রতিষ্ঠানও বটে।
কিশোরভারতী ভগিনী নিবেদিতা (কো-এড) কলেজ

কিশোরভারতী ভগিনী নিবেদিতা (কো-এড) কলেজ হল ভারতের পশ্চিমবঙ্গ রাজ্যের রাজধানী কলকাতা শহরের বেহালা অঞ্চলে অবস্থিত একটি স্নাতকস্তরীয় কলেজ। এই কলেজটি কলকাতা বিশ্ববিদ্যালয় কর্তৃক অনুমোদিত।
এই কলেজের বিভাগগুলি হল:
যু আমর অভিযান

যু আমর অভিযান (), গাতাফান অভিযান নামেও পরিচিত। এটি ছাতুর যুদ্ধের পর ৩ হিজরির মুহাররাম মাসে (সেপ্টেম্বর, ৬২৪ খ্রিষ্টাব্দ) সংঘটিত হয়। বদর ও উহুদের মধ্যবর্তী সময়ে সংঘটিত অভিযানের মধ্যে এটি ছিল সর্ববৃহৎ।
সাওয়িক অভিযানের একমাস পর মুহাম্মাদ জানতে পারেন যে বনু গাতাফানের অন্তর্গত বনু সালাবা ও বনু মুহারিব গোত্র মদিনা আক্রমণের জন্য নজদের যু আমরে একটি বাহিনী গঠন করেছে। তাই তাদেরকে প্রতিহত করার উদ্দেশ্যে ৪০০ জনের একটি বাহিনী নিয়ে মুহাম্মাদ অভিযানে বের হন। এর পূর্বে তিনি উসমান ইবনে আফফানকে মদিনার দায়িত্ব দিয়ে যান।
মুসলিমরা বনু সালাবা গোত্রের জুবার নামের এক ব্যক্তিকে গ্রেপ্তার করে। মুহাম্মাদ তাকে ইসলাম গ্রহণের দাওয়াত দিলে সে তা গ্রহণ করে এবং প্রতিপক্ষের অবস্থানে মুসলিমদের পৌছে দেয়ার জন্য পথপ্রদর্শকের ভূমিকা পালন করে।
মুসলিমদের আগমনের খবর পাওয়ার পর প্রতিপক্ষরা পালিয়ে যায়। মুসলিমরা অগ্রসর হয়ে প্রতিপক্ষের অবস্থানস্থলে গিয়ে পৌছায়। এই স্থানে যু আমর নামক একটি প্রস্রবণ ছিল। বেদুইনদের উপর প্রভাব ফেলার জন্য মুসলিমরা পুরো সফর মাস এখানে অতিবাহিত করে মদিনায় ফিরে আসে।
পুরাশ কানপুর হরিদাস নন্দী মহাবিদ্যালয়

পুরাশ কানপুর হরিদাস নন্দী মহাবিদ্যালয় হল ভারতের পশ্চিমবঙ্গ রাজ্যের হাওড়া জেলার অন্তর্গত মুন্সিরহাটে অবস্থিত একটি স্নাতকস্তরীয় কলেজ। এটি ১৯৬৬ সালে প্রতিষ্ঠিত হয়। এই কলেজটি কলকাতা বিশ্ববিদ্যালয় কর্তৃক অনুমোদিত।
এই কলেজের বিভাগগুলি হল:
পুরাশ কানপুর হরিদাস নন্দী মহাবিদ্যালয় বিশ্ববিদ্যালয় মঞ্জুরি কমিশন কর্তৃক স্বীকৃত। ন্যাশনাল অ্যাসেসমেন্ট অ্যান্ড অ্যাক্রেডিটেশন কাউন্সিল এই কলেজকে খ গ্রেড দিয়েছে।
বিবেকানন্দ কলেজ, ঠাকুরপুকুর

বিবেকানন্দ কলেজ হল ভারতের পশ্চিমবঙ্গ রাজ্যের রাজধানী কলকাতা শহরে অবস্থিত একটি কলেজ। ১৯৫০ সালে বড়িশা কলেজ নামে এই কলেজ প্রতিষ্ঠিত হয়। এটি কলকাতা বিশ্ববিদ্যালয় কর্তৃক অনুমোদিত।
১৯৫৬ সালের জুন মাসে বিবেকানন্দ কলেজ সরকারি সাহায্যপ্রাপ্ত কলেজ এবং একটি ডিগ্রি কলেজের মর্যাদা পায়। এই সময়েই স্বামী বিবেকানন্দের নামানুসারে এই কলেজের নামকরণ করা হয় 'বিবেকানন্দ কলেজ'। স্থানাভাব হেতু ১৯৫৯ সালে এই কলেজ বড়িশা থেকে ঠাকুরপুকুরে স্থানান্তরিত হয়। কলেজের পূর্বতন ভবনটি বর্তমানে বিবেকানন্দ কলেজ ফর উইমেনের ভবন।
কলা বিভাগে বিভিন্ন বিষয়ে সাম্মানিক স্তরে আসন সংখ্যা : জেনারেল ক্যাটাগরি
এই কলেজটি কলকাতার ঠাকুরপুকুর অঞ্চলে অবস্থিত। এটির শিক্ষাপ্রাঙ্গনের আয়তন ১০ একর। এখানে তিনটি বিভাগীয় ভবন, নিজস্ব খেলার মাঠ, জলাশয় ও জিম রয়েছে।
২০১৪ সালে এই কলেজটি "ইন্ডিয়া টুডে" পত্রিকা-এ.সি. নিয়েলসন সমীক্ষায় কলকাতার ১ নং জাতীয় স্তরের ২৮ নং সায়েন্স কলেজের এবং ২০১৫ সালে রেডি রেকনার ২০১৫ র‍্যাঙ্ক ইন সায়েন্স ইন্ডিয়া টুডে সার্ভেতে জাতীয় স্তরে ৪১ নং সায়েন্স কলেজের মর্যাদা পায়।
রিঙ্কু রাজগুরু

রিঙ্কু রাজগুরু একজন মারাঠি চলচ্চিত্র অভিনেত্রী। তার প্রথম এবং অন্যতম চলচ্চিত্র সৈরাট এর মাধ্যমে তিনি পরিচিতি পান। সৈরাট চলচ্চিত্রে তাকে দেখা গিয়েছে নবাগত আকাশ থোসার এর সাথে। সে বর্তমানে জিজামাতা কন্যা প্রশালা বিদ্যালয়ে ১০ম শ্রেনীতে পড়ে। সে চলচ্চিত্রটির পরিচালক নাগরাজ মাঞ্জুলে এর সাথে দেখা করে ২০১৩ সালে এবং নাগরাজ তাকে চলচ্চিত্রটির অডিশন দেওয়ার কথা বলে। রিঙ্কু সৈরাট চলচ্চিত্রে অভিনয়ের জন্য ৬৩তম জাতীয় চলচ্চিত্র পুরস্কার এ বিশেষ উল্লেখে পুরস্কার পায় ।
পরগট সিং

পরগট সিং (জন্ম ৫ মার্চ, ১৯৬৫) হলেন একজন ভারতীয় হকি প্লেয়ার পরবর্তী সময়ে তিনি রাজনীতিতে অংশগ্রহণ করেন। তিনি ছিলেন ভারতের প্রাক্তন হকি প্লেয়ার যিনি ফুল ব্যাক হিসেবে খেলতেন। তাকে সে সময় বিশ্বের সেরা ডিফেন্ডার হিসেবে বিবেচনা করা হত। ১৯৯২ সালে বারসেলোনা অলিম্পিক এবং ১৯৯৬ সালের আটলান্টা অলিম্পিকে তিনি ভারতের পুরুষ হকি দলকে নেতৃত্ব দেন। রাজনীতিতে প্রবেশের আগে তিনি পাঞ্জাব পুলিশে চাকুরি করেন।
ভারত বনাম জার্মানি : ম্যাচের একটা সময় স্কোর ছিল ভারত-১,জার্মানি -৫, এর পরের এই তরুন খেলোয়াড় শেষ ৬ মিনিটে ৫ টি গোল করেন। ম্যাচটি ড্র হলেও এই ফলাফল পারগাত সিংকে প্রতিটি ভারতীয় তাদের মনে যায়গা করে দেয়।
তার পূর্ববর্তী সাফল্য না থামতেই জার্মানির মত হল্যান্ডের সাথে তার দারুণ খেলা উপহার দিল। এবং ৩-২ এ ভারত ম্যাচটি জিতল।
সিং-কে জলন্ধর ক্যান্টনমেন্ট এর বিধান সভার জন্য মনোনীত করা হয় এবং সেখানে কংগ্রেসের জাগবীর ব্রার-কে হারিয়ে তিনি জয় লাভ করেন।
তাকে জালান্ধারের সুরজিত সিং হকি টুর্নামেন্ট এর ভাইস প্রেসিডেন্ট করা হয়।
মালাগা

মালাগা (, ) হচ্ছে একটি পৌরসংঘ , মালাগা প্রদেশের রাজধানী।২০১৩ তে এর জনসংখ্যা ৫৬৮,৪৭৯ জন।
মালাগার রয়েছে ২৮০০ বছরের র্দীঘ ইতিহাস,এটি পৃথিবীর সবচেয়ে পুরান শহর গুলোর অন্যতম।২১৮ খ্রিষ্টপূর্ব থেকে রোমান সম্রাট এটি শাসন করে আসছে। তখন থেকেই এটি রোমান সাম্রাজ্য এর অর্ন্তভুক্ত হয়। এটি ৮০০ বছর মুসলিম শাসনাধীন ছিল, ১৪৮৭ তে এটি মুসলিম শাসন হারায়। এর ইতিহাস ঘাটলে ৩০০০ বছরের ইতিহাস ও লক্ষ্য করা যায়।
এটি ইউরোপের গুরুত্বপূর্ণ সাংষ্কৃতিক শহর হিসেবে এ বিবেচিত হয়।
বিশিষ্ট চিত্রশিল্পী পাবলো পিকাসো, হিব্রু কবি সোলেমন ইবনে গোবিরল এবং অভিনেতা এন্টানিও বান্দেরাস মালাগায় জন্মগ্রহণ করেন। মালাগার গুরুত্ববাহী ব্যবসায় খাত হচ্ছে পর্যটন,নির্মাণ এবং প্রযুক্তি সেবা
২০১৩ হিসাব অনুযায়ী এখানে ৫৬৮,৪৭৯ জন বসবাস করেছিল।
১৯৭০ থেকে এখানের উপযোগী আবহাওয়ার ফলে ব্রিটিশ ও জার্মান লোকজন এখানে বসবাস শুরু করেন। ফলে এখানের জনসংখ্যা বাড়তে থাকে। অধিকাংশ বিদেশি সমুদ্র তীরবর্তী স্থানে বসবাস করা শুরু করে।